text:
Akakiiko ka palamenti akalondoolo ebitongole bya gavumenti aka COSASE akakulirwa Joel Ssenyonyi kagenda mu maaso n’okukunya abakungu ba gavumenti n’abantu ba bulijjo abagambibwa nti besenza ku ttaka ly’eggaali y’omukka, Janet Kobusingye owa Mystil hotel n’omubaka Mwesigwa Rukaari bebenyonyoddeko.
Janet Kobusingye nannanyini woteeri ya Mystil e Nsambya ng’etudde ku ttaka ly’ekitongole ky’eggwanga ekyeggaali y’omukka yenyonyoddeko ku ngeri gyeyafunamu ettaka lino, naagamba nti baamuwa liwe okumuddizaawo olwettaka lye gavumenti lyeyamutwalako e Naggulu.
Agambye nti talina yadde ennusu gyayasasula okufuna ettaka lino erye Nsambya
Janet Kobusingye asinzidde mu kakiiko ka palament aka Cosase akakulemberwa Joel Ssenyonyi omubaka wa Nakawa West gyeyayitiddwa okwenyonyolako ku ngeri gyeyafunamu ettaka lino.
Kobusingye abuulidde ababaka nti yagula ettaka okuva ku bantu mu bitundu bye Naggulu, wabula akakiiko ka Kampala ekeby’ettaka nekasazaamu liizi y’ebyaapa byeyagulirako yiika z’ettaka 6 e Naguru, kwekubawawabira mu mbuga z’amateeka.
Ebyapa bino ebyettaka lye Naggulu Kobusingye agambye nti byaasazibwaamu gavument bweyali ayagala okuwaayo ettaka lino eri musiga nsimbi owa Opec, okuzimbako ekibuga ekyomulembe e Naguru.
Yusuf Nsibambi omubaka wa Mawokota south memba ku kakiiko kano bwatadde omukyala ono kunninga anyonyole engeri gyeyategeeramu nti ettaka lye Nsambya nti lyebamuliyiriddemu:
Anyonyodde nti bweyakuba Kampala district land Board mu mbuga zamateeka,yalabira awo nga bamukubidde essimu okuva mu state house ne ministry ya gavument ez’ebitundu nti bamuwaddemu ettaka lye Nsambya nti kwaaba akolera emirimu gye ettaka lye Nagulu alireke.
Janet Kobusingye agambye nti naye tamanyi ngeri akakiiko ka Uganda land commission gyekaamuwaamu ettaka lino erye Nsambya, nti era bennyinyi bebalina okunyonyola ye talina kyamanyi kusingaawo.
Agambye nti n’ettaka lyebaamuwamu e Nsambya yasigala abanja yiika ze bbiri namba, nti kubanga teryenkana nettaka lye yiika 6 ezaamutwaalibwaako e Nagulu.
COSASE eragidde omubaka wa Mbarara city North Mwesigwa Rukaari
okutwala receipt eziraga nti yagula ettaka eryali erya kampuni ye gali
y’omuka eya uganda railway corporation mubitundu eby’eNsambya.
Ekitongole kya Uganda railways corperation kigamba nti ettaka lyakyo lyatwalibwa era neritundibwa, wabula ensimbi ezaavaamu obuwumbi 69 ekitongole kino tekizifunanga.
Akakiiko kano era kalagidde omubaka wa Mbarara city North Mwesigwa Rukaari okutwala alisiiti eziraga nti yagula poloti ssatu ku ttaka ly’eggaali y’omukka e Nsambya era ye ategezezza nti yaligula mu mateeka.
Wabula Rukaari era ategeezezza akakiiko nti yetaaga akadde akawerako okunoonya alisiiti ezo, era kamuwadde wiiki emu abeere ng’azireese.


c: text/html

text:
FULL FIGURE AZZEEMU OKUTABUKIRA BAJJO NE ABTEX
Full Figure alidde matereke ne Abtex wamu ne Bajjo ababadde bakubye olukung’aana Ku Pope Paul mu Ndeeba nga bogeera ku kyokuggula ebivvulu byabwe.
Ono atuuse nga olukiiko lukomekeresebwa bw’atyo Bajjo olumukubyeko emunnye nadduka bwatyo n’agwira Abtex n’amugamba lwaki bekubya enkug’aana nga tebazikiriza.
Ono abalangidde ssente omukulembeze zazze abawa nga balya ate kati webalabye okuba olukung’aana nga bemulugunya.
Abitex azze agugulana ne Fullfigure era guno sigwemulundi ogusose nga abakulu bano bombi balwanagana era kunsonga zokwawukanya mubibiina byebawagira.
Also Read:Abex Calls Bobi Wine a Hypocrite as he Expresses his Disappointment in the MP

robotstxt: allowed

filter: keep


text:
Halson Kagure
Abahangu omuby’obushuubuzi nibagira ngu za Commercial Bank zaaba zitahindwire omunkora yaazo, ebibiina bya Biika-Oguze biriyo nibizitwaraho abantu.
Beitu bamwe aba banka nibagira ngu bakiri omukatare k’okuhaya-hayana n’ebigombe bya Biika-Oguze ahabw’okuba nabyo nibibiika nabo. Robert Asiimwe, omushugaanisa w’ekigombe kimwe ekya Biika-Oguze naagira ngu obwa hati nibateebereza ngu SACCO eziri omu ihanga nizirenga 4000 n’obu zimwe aharizo zitaine bihandiiko by’okuhamibwa.
“Eky’okubanza, abantu bibateiremu omutima gw’okubiika. Ekya kabiri, beegiise abantu okumanya kukora bizinensi,” Robert Asiimwe omushugaanisa wa Uganda Cooperative Alliance nikwo arikugira.
Ogu nagira ngu haihi buri gomborora yoona eine ebibiina bya BIika-Oguze kandi kurugiirira ahabeebembezi bamwe abi tuganeireho nabo, haihi obucweka 99 ahari 100 bw’abantu abari omubibiina ebyo n’abahingi abaabire nibateganisibwa okushashura amagoba garengyesereize omu za Commercial Bank, zeete banka z’eby’obushuubuzi.
We Fulgence Twinomugisha, Ceyamaani wa Ruhiira SACCO, omuri Isingiro naagira ngu, eky’okureeberaho, ni kasitoma wa za banka nyingi, kwonka tibakamweta ga omunkiiko zaabo eza boona ez’omwaka. “Nindya rooni omumabanka maingi. Kwonka tinkareeba ga bagizire ngu aga n’amagoba agu twakuteera ahamigabo. Na nyine tinkareebaga magoba. Ku barikuza kukuheereza amagoba bagira ngu esente obanze ozite ahankora ya Fixed Account.
TV west erikugaaniraho na Robert Asiimwe orikukurira ebibiina bya biika oguze omuri Burengerwa-izooba TV West emanyisiibwe ngu n’obu baraabe baine ebizibu ebirikuteganisa abahingi omukubiika, obwa hati bateire omunigo ahari za banka z’eby’obushuubuzi obwe arikushoboorora ati;
“Banka z’eby’obshuubuzi ku zirikukuha looni y’ente 2 zikashanga oine ente emwe nari otaine ei oine, torigarukayo. “Kwonka SACCO n’obu orikugira ekizibu noshanga nibakugira ngu mbwenu omushana gwakuteire, reka tukwongyereyo ameezi 6 agandi,”
Dokita Rodgers Bariyo omukugu omu mashomo g’embariirira hamwe n’obushubuzi aha Yunivasite ya Mbarara nagira ngu amagoba g’ahaiguru aga za banka z’eby’obushuubuzi ni zimwe ahanshonga ahabw’enki baingi batandikire kza SACCO.
“Waaza kwetegyereza omu SACCO zaitu, noreeba abantu baingi nibateera orunyerere barikutamu sente nari barikuziihamu. Eki nikimanyisa ngu SACCO ezi kuri zitariho, abo abantu boona bakaagiire omubanka, kutamu esente,” nikwo Rodgers arikugira.
Allen Ayebare kagambirizi wa Centenary Bank agambeire TV West ngu banka z’eby’obushubuzi zikiri ahamuramwa ahabw’okuba ebibiina bya Biika-Oguze nibibiika nazo.
Kwonka aharubaju orundi, Dokita Bariyo naahiga abarikukurira ebibina bya bika oguze kutaho engyenderwaho ezorekyereire kureetaho obumwe hamwe n’obutegyeki burungi.
“Aga amateeka gashemereire kuzaho, kuhwera SACCO kureebeka ngu zaakora gye obwo nazo zirikuhwerwa kutunga sente kuruga omu gavumenti n’ahandi. Reeru amabanka agatarikwenda kukora gye, agatarikwenda kuhayana n’abandi, garugyeho! nikwo bariyo arikugira.
Ebibina bya bika oguze nibigamwa kuba byatandikireho omumwaka gwa 1913 obwe birikutandikwaho abahingi omuri Mubende abaabaire nibenda kurwanisa abajungu abaabaire nibabaseera obwe barikugura ebihingwa byabo ebyabaire birimu omwani, ebitookye n’ebindi.


text:
Omusango gw’eyaggyibwamu ensigo gwongezeddwayo, embeera ya Nakintu mbi
Omulamuzi wa kkooti esookerwako e Nakawa Ponsiano Odwori ayongezzaayo okuwulira omusango oguvunanibwa abakozi ba kampuni ya Nile treasure gate limited 5 ogw’okusalamu ensigo ya Judith Nakintu eyali yatwalibwa mu ggwanga lya Saudi Arabia okuba ekyeeyo. Kiddiridde fayiro y’omusango gwabano obutalabikako mu kooti. Okusinziira ku looya wabawawabirwa, guno mulundi gwa 4 nga file teretebwa mu kooti. Aba famile bategezeza nga bwebatakyalina buyambi kujjanjaba muntu wabwe.


text:
MENGO: Katikkiro wa Buganda, Charles Peter Mayiga asabye abantu okwettanira enkola ya Yinsuwa esobole okubabeerera engabo singa babaako okusoomoozebwa kwe basanga mu ntambuza y’emirimu gyabwe awamu n’obulamu bwabwe, kibayambe obutafiirizibwa.
Bino Owek. Mayiga abyogedde atongoza kkampuni y’Obwakabaka eya Yinsuwa eya Weerinde Insurance Services (WISE) ku Muganzirwaza e Katwe mu Kampala ku Lwokuna.
“Ku mulundi guno tusazeewo okuleeta obuweereza mu kisaawe ekya Yinsuwa ng’obuweereza buno tubuyisa mu Weerinde Insurance Services. Aboogezi abansoose batubuulidde nti bbizineesi ya Yinsuwa ekola ng’engabo. Omutabaazi, omulwanyi oba omujaasi teyagendanga mu lutalo nga talina ngabo. Engabo ye yatangiranga amafumu n’obusaale okufumita omulwanyi,” Katikkiro Mayiga bw’agambye.
Owek. Mayiga agamba nti Buganda ey’omulembe Omutebi yeetaaga abantu abakozi era abanyiikivu, abatakoowa okukola emirimu nga okulima, okusuubula oba okuzimba amayumba n’emirimu emirala gyonna naye nga gino gyetaaga engabo eya Yinsuwa.
“Bbizineesi zeetaaga engabo. singa bbizineesi ekosebwa olw’ebigwa bitalaze, olwo Yinsuwa eyingirawo nga bakuliyirira.” Owek. Mayiga bw’agasseeko.
Ono abantu abawadde amagezi okwettanira Yinsuwa era n’ategeeza nti Weerinde egenda kuyambako abantu abeetaaga obukuumi obutali bwa ngeri zimu kwe kubagatta ku kkampuni za Yinsuwa basobole okutambuza emirimu gyabwe obulungi.
Owek. Mayiga asabye abalondeddwa okukulira kkampuni eno babangule abantu ku nteekateeka za Yinsuwa ez’enjawulo omuli ey’obulamu, ebisale by’abaana awamu n’endala kuba abantu beetaaga okubitegeera balyoke babyeyunire.
Katikkiro Mayiga akunze abantu abatambuza ebintu ebyenjawulo awamu n’abaagala okwekuuma obulamu bwabwe okweyambisa omukisa guno ogwa Weerinde bafune amagezi awamu n’okuyambibwa okw’engeri ezitali zimu.
Mu ngeri yeemu akubirizza abakulembeze n’abakozi mu yinsuwa y’Obwakabaka nga baweereza, okukulembeza Obwerufu nga mu kino lwe bajja okusobola okutuukiriza obuvunaanyizibwa obubaweereddwa.
Ye Omumyuka owookubiri owa Katikkiro, Owek. Robert waggwa Nsibirwa asabye abakozi mu Weerinde Insurance Services ku bukozi okugattako obuyiiya okulaba nga yinsuwa egenda mu maaso wamu n’okukula.
Ssentebe w’Olukiiko olufuzi olwa Weerinde Insurance Services, Dr. Evelyn Kigozi Kahiji wamu ne ssenkulu wa Weerinde, Jennifer Mirembe Ssensuw, baweze okukola obutaweera okulaba nga Yinsuwa y’Obwakabaka eyitimuka wamu n’okuggyayo ekigenderrwa kyayo okuzza Buganda ku ntikko.
Omukolo guno gwetabiddwako bannamikago okuva mu Yinsuwa ez’enjawulo nga bakulembeddwamu Ssenkulu w’ekitongole ekigatta Yinsuwa zonna mu ggwanga ekya Insurance Regulatory Authority Of Uganda ( IRA), Al-hajji Kadunabi Lubega era ono yeebazizza Obwakabaka okutandikawo Yinsuwa gy’agambye nti yaakubaako ettoffaali ddene ly’egatta ku nkulaakulana y’ekisaawe kya yinsuwa n’eggwanga okutwaliza awamu.
**gambuuze
212 total views, 1 views today


text:
Ssaabasajja Kabaka Ronald Muwenda Mutebi II asaasidde abenju ya Eng Dan Ssebugwawo n’Omukyala Owek Joyce Juliet Nabbosa Ssebuggwaawo, olwokuvibwako mutabani wabwe Ronald Daniel Bunkeddeko Ssebuggwawo.
Mu bubakabwe obusomeddwa Omulangira David Kintu Wassajja mu Lutikko e Namirembe, Omuteregga asabye Omutonzi agumye emitima gy’abazadde, abaana n’emikwaano.
Ssaabasajja agambye nti “Tubeegattako okukungubagira mutabani wammwe omwagalwa Ssalongo Ronald Bunkeddeko Ssebugwawo, okufaakwe okw’ekibwatukira ku tukubye enkyukwe fenna. Tubasaasidde nnyo nnyini olw’okufiirwa omwana abadde asajjakudde, era nga mu mulinamu essuubi lingi”.
Mu ngeri yeemu asaasidde Nnalongo olw’okufiirwa Ssalongo we, era nga bombi babadde bakyali bato ddala.
Omumyuka owookubiri owa Katikkiro wa Buganda Owek Robert Wagwa Nsibirwa agambye nti Obwakabaka bunyoleddwa nnyo olwokuvibwako Omutabani Ronald Daniel Bunkeddeko, abadde aweereza Buganda ne Uganda mu ngeri ezitali zimu.
Omulabirizi w’e Namirembe eyawummula Samuel Balagadde Ssekkadde nga yaakulembeddemu okubuulira, abuuliridde abakkiriza ku kabaate akali mu kwesiga ebirala nebateesiga Katonda wabwe, ekiviiriddeko ebikolobero mu bantu okweyongera.
Minister omubeezi owa tekinologiya Owek Joyce Juliet Nabbosa Ssebuggwaawo nga ye maama w’Omugenzi Ronald Daniel Bunkeddeko Ssebuggwawo, agambye mutabaniwe mumativu nti ali mu maaso ga Katonda, olwenkolaye ebadde ennungi eri abantu ne Katonda.
President wa Forum for Democratic Change Eng Patrick Amuriat Oboi alaze yennyamidde olwa government okulagajjalira eby’obulamu neetalowooza ku kyakuussa nsimbi zimala mu byobulamu.
Minister w’ebyamawulire n’Okulungamya eggwanga era omwogezi wa government Dr Chris Baryomunsi agambye nti embeera y’ebyobulamu mu Uganda newankubadde ekyetaaga obuvujjirizi, ne bannayuganda basaanye okutuukiriza obuvunaanyizibwa bwabwe okwewala endwadde ezeewalika.
Okusabira omugenzi Ronald Daniel Bunkeddeko Ssebuggwawo kwetabiddwako Nabagereka Sylvia Najjinda, ba Nalinnya, Abalangira, Abambejja ,abebitiibwa mu bwakabaka ne government eya wakati, ababaka ba parliament n’abantu abalala bangi.
Okusabira omugenzi bwekuwedde n’atwalibwa ku biggya bya bajjaja be e Nkumba ku luguudo oluva e Kampala okudda e Ntebbe gy’agalamiziddwa.
Bisakiddwa:Kato Denis


text:
Mu bitambiro bya missa byonna ebisomeddwa mu ekereziya okwetoloola essaza ekkulu erya Kampala,bajjukidde bweguweze omwaka omulamba bukyanga eyali Ssabasumba Dr Cyprian Kizito Lwanga ava munsi eno.
Ssaabasumba Lwanga yasangibwa ng’afiiridde mu buliri bwe, nga 03.04.2021.
Ekereziya emutenderezza nnyo olw’eddoboozi lyeyakozesa eri abatalina bwogerero, ate n’okubayigiriza okwegayirira nga bwebakola n’amaanyi gwabwe gonna.
Ekitambiro kya missa ekikulu kisomeddwa mu Lutikko e Lubaga, nga kikulembeddwamu Omubaka wa Paapa eyawummula Ssaabasumba Augustine Kasujja ne Ssabasumba Paul Ssemogerere, Vicar General Msgr Charles Kasibante, Chancellor Rev Fr Dr Pius Male Ssentumbwe, Cathedral Administrator Rev Fr. Achilles Mayanja Ssali n’abasaserodooti abalala.
Batenderezza omugenzi Ssaabasumba Lwanga olw’obuvumu, obuteesaasira, Okwagala nokwewaayo olw’abantu abalala,ate era yayagala nnyo abajulizi.
Obubaka bwa Ssabasumba Paul Ssemogerere eri abakristu busomeddwa chancellor w’e Ssaza ekkulu erye Kampala, Rev. Fr. Dr. Pius Male Ssentumbwe, ategezezza nti omugenzi ssabasumba Kizito Lwanga yasitulanga eddoboozirye ku lw’endiga ezamukwasibwa ezitaalina ddoboozi, era ateebaliranga mu byonna.
Aboluganda n’amaka Ssabasumba mwava, abakulembeddwamu Rose Lukwago, batenderezza omugenzi nti yali Taata owannamaddala, kubanga yeyali yasikira kitwabwe.
Ku lwekibiina kya Lubaga Cathedral National Foundation, Ssentebe wakyo Dr Saturninus Kasozi Mulindwa nga kyekimu ku bibiina byeyayitangamu okuzimba essaza, amutenderezza nnyo nti yali musajja mukozi nnyo era yaleka ebintu bingi byeyasaako amaanyi okusituka.
Ebimu ku bintu ebimujjukirwako kwekusaawo Museum yq Klezia, martyrs building Munyonyo, Mapeera House eya Centenary Bank, Ekiggwa kye Namugongo, wekembe Sacco,n’okutondawo ebigo ebirala bingi.
Mu kiseera kino essaza ekkulu erya Kampala lirina ebigo 67.
Emissa enkulu ey’okujjukira Ssaabasumba Cyprian Kizito Lwanga yetabyemu Ssabakristu we Ssaza Ivan Kalanzi, Omumyuka wa Ssabakristu wa Uganda yonna Anthony Mateega, ba ambasador, abakungu okuva mu gavumenti eyawakati ne Mengo n’abalala bangi.


text:
Munakisinde Kya people power nga ate mubakaba mu paliyament owe Kyadondo East omukulu Robert Kyagulanyi Sentamu avudeyo nalalika  akulira akakiiko kubyokulonda omukulu Byabakama, nti tamwesiga.
okwogera bino asinzidde kumukutu gwa terefina emu mu Uganda bwabuzibwa oba yesiga akalulu akategekebwa Byabakama, Bobi Wine ategezeza nti ye teyesiga Byabakama wabula ye yesiiga bana Uganda.
Ayongedde nategeza nti Byabakama yakyaalira Museven mu state House entebbe nalyoka avaayo nebiragiro kungeri yokutegekamu akalulu ka 2021.


text:
Bya Lubega Muda
Mutabani weyaliko omumyuka wa president era Ssaabaminister wa Uganda owokutaano Dr. Samson Kisekka Mululu, nga ye Paul Migadde asazeewo kuddukira wa president Museveni ngayagala ayingire mu nsonga zébyamaguzi bye byagamba nti byabula mu ngeri gyataategeera mu 2017.
Paul Migadde nga awangalira mu United States Of America agamba nti yaleeta ebyamaguzi ebibalirirwamu obukadde bwa dollar za America $ 2.4m , wabula okuva lweyabireta yalemererwa okubifuna newankubadde yasasula omusolo ogwamulambikibwa n’e misoso gyonna emirala.
Migadde ategezezza cbs nti yaleeta container z’e bintu 4 eziweza fuuti 40, nga kampuni ya Kenfrieght Uganda Limited esangibwa e Bweyogerere gyeyabitikka.
Agamba nti mwalimu emifaliso,ebitanda, mmotoka ekika kya ford ,ebintu ebikozesebwa mu mulamu obwabulijjo,n’ebirala.
Migadde agamba nti agezaako okutuukirira abakulu mu URA, abakampuni ya Kenfreight Uganda Limited beyabitikka, saako n’akakiiko akalwanyisa enguzi akakulemberwa Brig Gen Henry Isoke, ne bitongole ebirala ayambibwe naye tanafunayo kalungi.
Agamba nti singa ensonga ze president Museveni aziyingiramu osanga ayinza okuyambibwa okuzuula ebintu bye.
Eby’amaguzi by’anoonya byabula mu 2017.
Okusinziira kw’ayogerera ekitongole ky’emisolo ekya URA Ibrahim Bbosa akyali omupya mu kitongole kino, ensonga z’omukulu ono abadde tanaba kuzimanyako.


text:
Bya Issah Kimbugwe
Obwakabaka bwa Buganda bulangiridde tiimu eyawamu erondeddwa okuva mu mpaka z’amasaza ezómwaka oguwedde, okuzannya omupiira ogwómukwano ne ttiimu yéggwanga eya Uganda Cranes.
Minister wébyemizannyo abavubuka nókwewummuza mu bwakabaka Owek Henry Moses Ssekabembe Kiberu, y’alangiridde enteekateeka eno mu lukiiko lwa banamawulire olutudde olwaleero mu Bulange e Mengo.
Omupiira guno gugenda kuzanyibwa nga 15 April,2022 lwe lwókutaano wiiki eno, mu kisaawe kya Kabaka Kyabaggu e Wakiso.
Owek Ssekabembe agambye nti bakolaganye ne FUFA, okuteekateeka omupiira guno nékigendererwa ekyókwongera okusitula ebitone by’abazannyi abali mu mpaka za masaza ga Buganda.
Tiimu evudde mu mpaka z’a masaza y’abazannyi 25.
Buddu yesinzako abazannyi abangi bali 9.
-Mu makati mulimu;
Mike Abura we Buweekula
Hakim Mutebi we Busiro
Isma Rmatala we Buddu
Sulaiman Ssesaazi we Bulemeezi
Fahd Nsamba Buddu
Isaac Musiima Buweekula
-Abazibizi ye;
Abdallah Ssentongo we Buddu
Arnold Ogongo we Mawokota
Angello Kizza we Mawokota
Bernard Alijuna we Buweekula
Mike Kintu we Mawokota
Gideon Odongo we Buddu
Harunah Lukwago we Buddu
Keneth Sekolya we Bugerere
Godfrey Anjole we Bulemeezi
Jonathan Oluka we Buddu
-Olugoba oluteebi mulimu;
Sharif Ssengendo we Buddu
Isaac Oyirwoth we Mawokota
John Ben Nakibinge we Bulemeezi
Denis Kalanzi we Kyaggwe
Bruno Bunyaga we Buddu
Isaac Oyirwoth we Mawokota
Akram Muzanyi we Bulemeezi
Omutendesi wa ttiimu eno ye Richard Malinga owa Mawokota nga amyukibwa Mulindwa Frank owa Buwekula.
Manager wa tiimu ye Kiwanuka Sulaiman.


text:
Nekkemiya 7
Endagaano Enkadde nʼEndagaano Empya
7 (A)Bbugwe bwe yaggwa okuzimba nga n’enzigi ziwangiddwamu, abakuumi ba wankaaki, n’abayimbi, n’Abaleevi nga bamaze okulondebwa, 2 (B)ne ndyoka nonda muganda wange Kanani awamu ne Kananiya omuduumizi w’ekigo okuvunaanyizibwanga Yerusaalemi, kubanga Kananiya yali yeesigika, ate ng’atya Katonda okusinga abantu abalala bangi. 3 Ne mbagamba nti, “Emiryango gya Yerusaalemi tegiteekwa kuggulwawo okutuusa ng’omusana tegunnakaalama nnyo. Abakuumi nga bakyali ku miryango, muggaleewo muginywereze ddala. Mu batuuze ba Yerusaalemi, mulondemu abanaakuumanga, abamu ku bo bakuumenga mu mpalo n’abalala bakuumenga ebifo ebiriraanye ennyumba zaabwe.”
Amannya g’Abaawaŋŋangusibwa Abaakomawo
4 (C)Ekibuga kyali kinene era nga kigazi naye abantu abaakibeerangamu nga batono, nga n’ennyumba tezinnaddaabirizibwa. 5 Awo Katonda wange nannumiriza, okuyita abakungu n’abakulembeze, n’abantu abaabulijjo okujja okwewandiisa ng’ennyiriri zaabwe bwe zaali. Ne ndaba ekitabo ekyalimu ennyiriri zaabo abaasooka okudda, ne nsangamu amannya gano:
6 (D)Bano be bantu ab’omu ssaza abaava mu buwaŋŋanguse abaali banyagiddwa Nebukadduneeza kabaka w’e Babulooni; ne baddayo e Yerusaalemi ne Yuda, buli muntu mu kibuga ky’ewaabwe. 7 (E)Bajja ne Zerubbaberi, ne Yesuwa, ne Nekkemiya, ne Azaliya, ne Laamiya, ne Nakamani, ne Moluddekaayi, ne Birusani, ne Misuperesi, ne Biguvaayi, ne Nekumu ne Baana.
Gano ge mannya g’Abasajja ba Isirayiri:
8 bazzukulu ba Palosi baali enkumi bbiri mu kikumi mu nsavu mu babiri (2,172),
9 bazzukulu ba Sefatiya baali bisatu mu nsavu mu babiri (372),
10 bazzukulu ba Ala baali lukaaga mu ataano mu babiri (652),
11 bazzukulu ba Pakasumowaabu abaali ab’olunnyiriri lwa Yesuwa ne Yowaabu baali enkumi bbiri mu lunaana mu kumi na munaana (2,818),
12 bazzukulu ba Eramu baali lukumi mu bibiri mu ataano mu bana (1,254),
13 bazzukulu ba Zattu baali lunaana mu ana mu bataano (845),
14 bazzukulu ba Zakkayi baali lusanvu mu nkaaga (760),
15 bazzukulu ba Binnuyi baali lukaaga mu ana mu munaana (648),
16 bazzukulu ba Bebayi baali lukaaga mu abiri mu munaana (628),
17 bazzukulu ba Azugaadi baali enkumi bbiri mu bisatu mu abiri mu babiri (2,322),
18 bazzukulu ba Adonikamu baali lukaaga mu nkaaga mu musanvu (667),
19 bazzukulu ba Biguvaayi baali enkumi bbiri mu nkaaga mu musanvu (2,067),
20 (F)bazzukulu ba Adini baali lukaaga mu ataano mu bataano (655),
21 bazzukulu ba Ateri ow’olunnyiriri lwa Keezeekiya baali kyenda mu munaana (98),
22 bazzukulu ba Kasumu baali bisatu mu abiri mu munaana (328),
23 bazzukulu ba Bezayi baali bisatu mu abiri mu bana (324),
24 bazzukulu ba Kalifu baali kikumi mu kumi na babiri (112),
25 bazzukulu ba Gibyoni baali kyenda mu bataano (95).
26 (G)Abaava e Besirekemu n’e Netofa baali kikumi mu kinaana mu munaana (188),
27 (H)ab’e Anasosi baali kikumi mu abiri mu munaana (128),
28 ab’e Besuwazumavesi baali amakumi ana mu babiri (42),
29 (I)ab’e Kiriyasuyalimu, n’e Kefira n’e Beerosi baali lusanvu mu ana mu basatu (743),
30 ab’e Laama n’e Geba lukaaga mu abiri mu omu (621),
31 ab’e Mikumasi kikumi mu abiri mu babiri (122),
32 (J)ab’e Beseri n’e Ayi baali kikumi mu abiri mu basatu (123),
33 ab’e Nebo ekyokubiri baali amakumi ataano mu babiri (52),
34 ab’e Eramu ekyokubiri baali lukumi mu bibiri mu ataano mu bana (1,254),
35 ab’e Kalimu baali bisatu mu abiri (320),
36 (K)ab’e Yeriko baali bisatu mu ana mu bataano (345),
37 (L)ab’e Loodi, n’e Kadidi ne Ono baali lusanvu mu abiri mu omu (721),
38 n’ab’e Sena baali enkumi ssatu mu lwenda mu asatu (3,930).
39 Bano be bakabona:
bazzukulu ba Yedaya ow’olunnyiriri lwa Yesuwa baali lwenda mu nsavu mu basatu (973),
40 bazzukulu ba Immeri baali lukumi mu amakumi ataano mu babiri (1,052),
41 bazzukulu ba Pasukuli baali lukumi mu bibiri mu ana mu musanvu (1,247),
42 ne bazzukulu ba Kalimu baali lukumi mu kumi na musanvu (1,017).
43 Ne bano be Baleevi:
bazzukulu ba Yesuwa ow’olunnyiriri lwa Kadumyeri mu nda ya Kodeva baali nsavu mu bana (74).
44 (M)Abayimbi:
bazzukulu ba Asafu baali kikumi mu amakumi ana mu munaana (148).
45 (N)Abaakuumanga wankaaki baali:
bazzukulu ba Sallumu, bazzukulu ba Ateri, bazzukulu ba Talumoni, bazzukulu ba Akkubu, bazzukulu ba Katita, ne bazzukulu ba Sobayi nga bali kikumi mu amakumi asatu mu munaana (138).
46 (O)Abaaweerezanga mu yeekaalu be bano:
bazzukulu ba Zika, bazzukulu ba Kasufa, bazzukulu ba Tabbawoosi,
47 bazzukulu ba Keriso, bazzukulu ba Siya, bazzukulu ba Padoni,
48 bazzukulu ba Lebana, bazzukulu ba Kagaba, bazzukulu ba Samulaayi,
49 bazzukulu ba Kanani, bazzukulu ba Gidderi, bazzukulu ba Gakali,
50 bazzukulu ba Leyaya, bazzukulu ba Lezini, bazzukulu ba Nekoda,
51 bazzukulu ba Gazzamu, bazzukulu ba Uzza, bazzukulu ba Paseya,
52 bazzukulu ba Besayi, bazzukulu ba Meyunimu, bazzukulu ba Nefisimu,
53 bazzukulu ba Bakubuki, bazzukulu ba Kakufa, bazzukulu ba Kalukuli,
54 bazzukulu ba Bazulusi, bazzukulu ba Mekida, bazzukulu ba Kalusa,
55 bazzukulu ba Balukosi, bazzukulu ba Sisera, bazzukulu ba Tema,
56 bazzukulu ba Neziya, ne bazzukulu ba Katifa.
57 Bazzukulu b’abaweereza ba Sulemaani be bano:
bazzukulu ba Sotayi, bazzukulu ba Soferesi, bazzukulu ba Perida,
58 bazzukulu ba Yaala, bazzukulu ba Dalukoni, bazzukulu ba Gidderi,
59 bazzukulu ba Sefatiya, bazzukulu ba Kattiri,
bazzukulu ba Pokeresukazzebayimu, ne bazzukulu ba Amoni.
60 (P)Omuwendo ogw’abaaweerezanga mu yeekaalu ne bazzukulu b’abaweereza ba Sulemaani bonna awamu, gwali bisatu mu kyenda mu babiri (392).
61 Bano wammanga be baava mu bibuga eby’e Temmeera, n’e Terukalusa, n’e Kerubu, n’e Yaddoni, n’e Immeri, naye tebaalina bukakafu bulaga lulyo lwabwe newaakubadde ensibuko gye baava, nti Bayisirayiri:
62 bazzukulu ba Deraya, bazzukulu ba Tobiya, ne bazzukulu ba Nekoda baali lukaaga mu amakumi ana mu babiri (642).
63 Ne ku bakabona kwaliko bazzukulu ba Kobaya,
bazzukulu ba Kakkozi, ne bazzukulu ba Baluzirayi, eyawasa muwala wa Baluzirayi Omugireyaadi, era n’atuumibwa erinnya eryo.
64 Abo waggulu ne banoonya amannya gaabwe mu biwandiiko naye nga tegaliimu, kyebaava baziyizibwa okubeera bakabona nga bayitibwa abatali balongoofu. 65 (Q)Era owessaza n’abagaana okulya ku bintu ebitukuvu, okutuusa nga kabona alina Ulimu ne Sumimu azze.
66 Ekibiina kyonna awamu kyali emitwalo ena mu enkumi bbiri mu bisatu mu nkaaga (42,360), 67 obutassaako baweereza baabwe abasajja n’abaweereza baabwe abakazi abaali akasanvu mu bisatu mu asatu mu musanvu (7,337); ate nga baalina n’abayimbi abasajja n’abakazi bibiri mu ana mu bataano (245). 68 Baalina embalaasi lusanvu mu asatu mu mukaaga (736), ennyumbu ebikumi bibiri mu ana mu ttaano (245), 69 n’eŋŋamira ebikumi bina mu asatu mu ttaano (435), n’endogoyi kakaaga mu lusanvu mu abiri (6,720).
70 Abamu ku bakulu b’obusolya baawaayo ensimbi okukola omulimu. Gavana n’awaayo, kilo munaana n’ekitundu eza zaabu, n’ebbensani amakumi ataano (50), n’ebyambalo bya bakabona ebikumi bitaano mu asatu (530) mu ggwanika. 71 (R)Abamu ku bakulu b’obusolya ne baawaayo kilo kikumi mu nsanvu eza zaabu, ne ttani emu n’obutundu bubiri obwa ffeeza mu ggwanika, olw’omulimu ogwali gukolebwa. 72 (S)Omuwendo gwonna awamu ogwawebwayo abantu abalala gwali kilo kikumi mu nsanvu eza zaabu, ne ttani emu n’akatundu kamu aka ffeeza, n’ebyambalo bya bakabona nkaaga mu musanvu.
73 (T)Awo bakabona, n’Abaleevi, n’abaakuumanga wankaaki, n’abayimbi, n’abamu ku bantu, abaaweerezanga mu yeekaalu, ne Isirayiri yenna, ne batereera mu bibuga byabwe.
Ezera Asoma Etteeka
Awo mu mwezi ogw’omusanvu,
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Okunoonyereza okwakoleddwa obwakabaka bwa Buganda okuyita ministry y’ekikula ky’abantu neby’obulamu nga bali wamu ne Ministry y’ekikula ky’abantu mu gwanga ne Ssetendekero wa Makerere kulaga nti abakozi naddala abawala ebitundu 100% ku 100% bakabasanyisibwa ku mirimu gyebakolera, nebatayambibwa.
okunonyereza kuno kwakoleddwa mu bitundu ebye Kawempe nga basinze kwekenneenya abakozi abakolera mu butale, amakolero ,abakozi b’awaka woteeri n’ebifo ebirala.
Victoria Namugala okuva mu Ssetendekero wa Makerere mu ssomero lya Women and Gender Studies omu kubakoze okunonyereza kuno agambye nti bazudde nti abakozi bangi abakabasanyizibwa teboogera olw’okwagala okukuuma omulimu gwabwe, abalala okusirika abakyala abawaka babagana okwogera ,abamu emisango bwejitwalibwa ku Police givulugibwa ,abalala tebamanyi wakuloopa.
Bino byanjuddwa mu musomo ogwategekeddwa obwakabaka bwa Buganda okubangula abantu ku ngeri gyebayinza okulwanyisamu okukabasanyizibwa ku mirimu,
gwetabiddwako abantu abenjawulo omubadde Police ,abakozi okuva mu Butale bw’omubuulo, obutale obwakazibwako erya tonninyira ,Abakozi ba waka, abakugu mukunonyereza ,Ministry y’ekikula kya bantu mu ggwanga nabantu abalala .
Bwabadde aggalawo omusomo gunonOweek David Kyewalabye Male minister w’ebyobuwangwa ennono ,embiri, obulambuzi n’okutumbula olulimi oluganda agamba nti ebitongole bya gavumenti birina okuteekawo obwenkanya nga bikola ku nsonga z’abantu abakabasanyizibwa basobole okuyambibwa, n’okumanyisibwa ebifa ku ddembe lyabwe.
Agambye nti n’eky’abakozi abamu okuba nga tebawebwa mabaluwa gabakakasa ku mirimu gyabwe naddala abakola awaka, kirinnyirira eddembe lyabwe.
Omusomo guno gwagguddwawo minisita w’ekikula ky’abantu, eby’obulamu, ebyenjigiriza ne wofiisi ya Nabagereka Owek Prosperous Nankindu Kavuma agambye nti buli kitongole mu ggwanga kyetaaga enambika eyetengeredde ku ngeri omuntu gyalina okuyambibwamu ng’akabasanyiziddwa, era nategeza nti oluvanyuma lw’okukola okunonyeraza kuno balina essuubi nti abakwatibwako bandibaako kyebakola okukyusa embeera.
Akiikiridde poliisi ASP Afande Francis Ogwanga asabye abakozi abakyala obutatya kwekubira nduulu eri abakwatibwako ensonga, singa babeera bakabasanyiziddwa era nabasaba okukolagana ne Police okuyambibwa.


text:
Kkooti ejulirwamu emaze okuwulira emisango gyébyókulonda okuli ogwómubaka omukyala owa Mityana Joyce Bagala, nógwa Bukomansimbi North ogwa Dr. Christine Ndiwalana Nandagire, nesuubiza nti yakuwa ensala mu kiseera ekitali kyewala.
Munnakibiina kya NUP Joyce Bagala Ntwatwa, mwawakanyiza ensala ya kkooti enkulu e Mubende eyasazaamu obuwanguzi bwe, ng’omubaka omukyala owa District ye Mityana neragira akakiiko kebyokulonda kaddemu okuteekateeka okulonda okuggya.
Abalamuzi basatu aba kkooti eno abakulemberwamu Geofrey Kiryabwire bategeezezza nti b’akulangirira olunaku lwebanaawerako ensala, oluvannyuma lwa bannamateeka ku njuyi zonna okufundikira okuwaayo obujulizi bwonna mu musango guno.
Joyce Bagala eyaloopa omusango guno agambye nti obuwanguzi buli ku ludda lwe, nti kubanga kkooti enkulu teyina bujulizi bweyesigamako wadde okusazaamu obuwanguzi bwe.
Wabula Minisita Judith Nabakoba eyavaako kanaaluzaala womusango guno agambye nti mumativu n’obujulizi bannamateeka be bwebawadde kkooti ejulirwamu,nti bwakunyweza ekya kkooti enkulu byeyasalawo okuddamu akalulu okujjuza ekifo kino.
Mu kulonda okwaliwo omwaka oguwedde, Joyce Bagala yawangula n’obululu 64,633 ate Minisita Nabakooba eyakwata ekyokubiri nafuna obululu 48,322.
Mu ngeri yéemu kooti era emalirizza okuwulira omusango oguvunaanibwa omubaka omukyala owa Kayunga Erios Nantaba eyawawabirwa Jackline Kobusingye Birungi, ngágamba nti Nantaba talina buyigirize bumala.
Nantaba bamulumiriza okujingirira ebiwandiiko byóbuyigirize ebya S.6.
Omusango omulala oguwuliddwa gwe gwa Munnakibiina Kya NUP Dr. Christine Ndiwalana Nandagire mwawakanyiza ensala ya kkooti enkulu e Masaka, eyasazaamu obuwanguzi bwe ngomubaka wa Bukomansimbi North ngégamba nti empapula ze ez’obuyigirize zaali tezikwatagana bulungi.
Okusazaamu obuwanguzi bwe kyava ku munnakibiina Kya NRM Ruth Katushabe okumuloopa nti talina buyigirize bumufuula mubaka wa parliament, era kkooti nekkiriziganya naye neragira okulonda kuddibwemu.
Abalamuzi bebamu bagambye nti b’akuwa ensala mu musango guno mu kiseera kyebanabategeeza


text:
Omuzannyi wa club ya Manchester United e Bungereza, Bruno Fernandes, ezizza buggya endagaano ye ne club eno,wakujicangira endiba ebbanga eddala lya myaka 4 okutuuka mu 2026.
Bruno Fernandes munnansi wa Portugal wa myaka 27.
Mu ndagaano empya eye myaka 4 mutereddwamu akawaayiro nti esobola okwongerwayo omwaka omulala gumu.
Bruno Fernandes okujja mu Manchester United yava mu club ya Sporting Lisbon eya Portugal mu January wa 2020.
Yakacangira Manchester United emipiira 117 nateberamu goolo 49.
Abazannyi abalala okuli Paul Pogba, Jesse Lingard, Edison Cavani ne Juan Mata endagaano zabwe zigwako season eno.
Manchester United yakudda mu kisaawe enkya ku lw’omukaaga okuzannya ne Leicester City mu mpaka za premier league e Bungereza


text:
Ssabasajja Kabaka Ronald Muwenda Mutebi II asiimye naatongoza empaka z’emipiira gy’ebika by’Abaganda ez’omwaka 2022, Engo newangula Embwa.
Bazzukulu ba Muteesaasira ab’engo bateebye goolo 4, ate aba Mutasingwa bateebye 2 mu mupiira ogw’ebigere.
Mu mupiira ogw’okubaka ab’embwa bayingizza obugoba 26 ate ab’engo 25.
Namungi w’omuntu ayose buliro emipiira gino egiyindidde ku kisaawe e Kasana Luweero mu ssaza Bulemeezi.
Ggoolo z’Engo ziteebeddwa abazannyi okuli Senabulya Frank 2, Ssekiranda Derrick 1 ne Lubowa Jonah Micheal 1.
Ate goolo z’embwa ebbiri ziteebeddwa Ivan Bagenda.
Omupiira nga tegunatandika Nnyininsi empologoma ya Buganda ng’ebugiriziddwa omumyuka asooka owa Katikkiro Owek.Prof. Hajji Twaha Kigongo Kawaase ne ba minister abakulembeddwamu omukubiriza w’Olukiiko lwa Buganda Owek Patrick Luwagga Mugumbule ne Bajjajja abataka ab’obusolya , asambye omupiira ng’akabonero akalaga nti empaka zitongozeddwa.
Omumyuka asooka owa Katikkiro wa Buganda Owek Twaha Kawaase Kigongo asabye abazzukulu okwongera okuwagira ebika n’enteekateeka endala zonna ez’obwakabaka.
Minister w’abavubuka ebyemizannyo n’Okweewummuza mu Bwakabaka Owek Henry Ssekabembe Kiberu agambye omupiira gwa leero guwadde ekifaananyi ekirungi eky’Obwakabaka okwongera okusitula bannabitone, naasaba abakulembeze ku buli mutendera okwongera obuvujjirizi.Ssentebe w’Olukiiko oluteesiteesi olw’empaka z’Ebika by’Abaganda Owek Sulaiman Magala asabye abavuganya okukuuma empisa.
Omutaka Gguluddene Mutasingwa jajja w’akasolya ow’ekika ky’Embwa agambye nti kyakoze akikoze bwafuntudde Engo mu mpaka z’abakyala ez’okubaka.
Omutaka Mutesaasira Keeya Tendo Namuyimba, jajja w’akasolya ak’Engo alabudde nti ku lino ekikopo ekyetaaga nnyo, era nti wakufafaagana n’ebika ebisigaddeyo nga bwakubye Embwa goolo 4 nnambirira(Engo yakakiwangula omulundi gumu mu 2001).
Omutanda omupiira oluwedde n’asiibula abantu be nadda mu lubiri lwe.
Yonna gyayise abantu babadde bakwatiridse ku makubo, abalala balinnye ku miti n’amayumba okumulengerako.
Abato n’abakulu bazze okulaba ku Mpalabwa.
Abagoba ba bodaboda mu Bulemeezi bamuwerekedde okuva e Kasana okutuuka mu Kampala.
Ebika ebizze biwangula engabo y’empaka z’omupiira okuva mu 1950:
1950: Mbogo
1951: Ngabi Nsamba
1952: Mmamba Gabunga
1953: tezaazaanyobwa
1954: tezaazaanyibwa
1955: Kkobe
1956: Mmamba Gabunga
1957: Nyonyi Nyange
1958: Ngeye
1959: Mmamba Gabunga
1960: Ffumbe
1961: Bbalangira and Kkobe
1962: Nkima
1963: tezaazaanyibwa
1964: Mmamba Gabunga
1965: Mmamba Gabunga
1987: Ngabi Nsamba
1988: Lugave
1989: Mmamba Gabunga
1990: Lugave
1991: Ngeye
1992: Ngeye
1993: Nkima
1994: Mmamba Gabunga
1995: Lugave
1996: Mpindi
1997: Nnyonyi
1998: Lugave
1999: Lugave
2000: Mpologoma
2001: Ngo
2002: Mpologoma
2003: Mmamba Gabunga
2004:Lugave
2005: Ffumbe
2006: Mpindi
2007: Ngabi Nsamba
2008: Kkobe
2009: Ffumbe
2010: Nte
2011: Mmamba Gabunga
2012: Ngeye
2013: Ngabi Nsamba
2014: Mmamba Gabunga
2015: Mbogo
2016: Nte
2017: Nte
2018: Nkima
2019: Mbogo
Bisakiddwa:Kato Denis ne Issah Kimbugwe
Ebifaananyi: Musa Kirumira


text:
Ekibiina ekiddukanya omupiira mu bitundu by’obuvanjuba namasekati ga Africa ekya CECAFA kifulumizza ensengeka y’emipiira egy’empaka za CECAFA Women Championsips.
Empaka zino zaali zakutandika nga 25 omwezi guno ogwa May, zakyusiddwa kati zakutandika nga 1 okutuuka nga 11 June 2022,ku kisaawe kya FUFA Technical Center e Njeru era ensi munaana zezigenda okuvuganya.
Abategesi aba Uganda bagenda kuggulawo ne Rwanda, Burundi ettunke ne Djibouti,bali mu kibinja A era gyakuzanyibwa nga 1.
Enkeera nga 2 wakubeerawo emipiira egy’ekibinja B nga Zanzibar ettunka ne Ethiopia, ne Tanzania ettunke ne South Sudan.
Emipiira egy’ekibinja gijja kukomekerezebwa nga 6, olwo omupiira ogwakamalirizo gubeerawo nga 11 June.
Uganda ne Burundi mu mpaka zino zigendereddemu okwetegekera empaka za Africa Women Cup of Nations ezigenda okubeera e Morocco omwaka guno mu July.
Empaka za CECAFA Women Championships zasembayo kubeerawo mu 2019 era Kenya n’eziwangula, wabula Uganda tewangulangako ku mpaka zino.
Bisakiddwa: Issah Kimbugwe


text:
Amawulire
Kooti ya Buganda Road eyimbudde Kakwenza
Ivan Ssenabulya
January 25th, 2022
Bya Ruth Anderah
Omuwandiisi Kakwenza Rukira Bashaija ayimbuddwa kooti ya Buganda Road, omulamuzi Dr. Darglas Singiza.
Amuyimbudde ku kakalu ka mitwalo 50 ez’obuliwo nabamweyimiridde, buli omu obukadde 10 ezitali za buliwo.
Bamulagidde aweeyo passporta ye ngegenda kukwatibwa okumala emyezi 6, era enjuuyi zombie ziragiddwa obutaddemu kwogera ku musango guno mu mawulire, bwekitaabe ekyo, okuyimbulwa kwe kujja kusazibwamu.
Mu biralala, kooti eragidde oludda oluwaabi okutekamu obwangu, banonyereze ku misango egivunanibwa Kakwenza, bakufundikire wiiki eno.
Balagiddwa okutekayo obujulizi bwabwe obutasukka nga 31 January 31 2022, okuwulira omusango kusobole okutandika nga 1 February 2022.
Kakwenza avunanibwa okunyiiza mutabani womukulembeze wegwanga, era omuddumizi wamagye agoku ttaka Lt. Gen Muhoozi Kainerugaba.
oludda oluwaabi lugamba nti emisango yagizza wakati wanga 24 ne 28 Decemba 2021, nga bweyawandiika ebikaawa ngasinziira ku mukutu gwe ogwa twitter.


text:
ABAKULEMBEZE be kibiina kya National Unity Platform balagidde ababaka abali ku kkaadi ye kibiina kyabwe okuzzaayo ensimbi obukadde 40 ezigambibwa okuba nti zaawereddwa ababaka bonna nga tezirina kigendererwa kilambulukufu.
Okusinziira ku kiwandiiko ekyafulumiziddwa ku lw’okubiri ne kiwerezebwa buli mubaka ali ku kkaadi ya NUP kyalaze nti abakulembeze okuli Pulezidenti Robert Kyagulanyi Sentamu wamu n’abakulira ekibiina abalala tebaabadde basanyufu eri ababaka okukwata ensimbi ezitali mu makubo malambulukufu.
Kino kyadiridde ensonga ezesigika mu palimenti okulaga nti buli Mubaka yawereddwa obukadde bwe nsimbi za Uganda obukadde 40 nga zino teziri ku nsimbi ezirina okubasasulwa era nga ab’oludda oluvuganya kigambibwa nti obwedda baliko ekikomera ekimu mu bitundu bye Kololo mu Kampala kye b’ebbika ne bazifuna.
Kyategerekese nti obwedda buli azifuna yatemya ku munne nti “Jjangu eno kibuuse” era ne bajja ne bafuna kavu wakati mu kwekweka kweka.
Kyategerekese nti era ne bannaNRM obwedda ensimbi bazifunira ku Palimenti mu offiisi ya Nampala wa Gavumenti era nga kigambibwa nti kaali keetalo ka babaka ku lunaku lwe baazifuna.
Kino kyanyizizza obukulembeze bwe Kamwokya nga abakulu bagamba nti mu kiseera kino nga buli kimu mu Ggwanga tekitambula, ebbeyi ye bintu eri waggulu, emisolo gitta bannaUganda tebasobola kutunula butunuzi nga ababaka baabwe ate beefunyiridde okunyunyunta bannaNsi.
Ensonda era zaalaze nti ensimbi zino zawereddwayo okusobola okukugira ababaka obutayimusa maloboozi naddala ku nsimbi ezizze nga zibulira mu ngalo za bakulu mu Gavumenti nga bwe kibadde mu ntuula ez’enjawulo mu Palimenti ekiletedde abantu ba bulijjo okumanya buli kintu nga bifulumira mu mawulire.
Do you have a story in your community or an opinion to share with us: Email us at editorial@watchdoguganda.com


text:
Amawulire
Palamenti eyisizza ekiteeso ku mpisa n’ababaka bemulugunya ku nguudo
Ivan Ssenabulya
October 21st, 2021
Ababaka ba palamenti naddala okuva mu mambuga gegwanga, batadde minisitule yebyentambul ku nninga olwengeri gyebagamba nti ssi yabwenkanya, gyebagabanyizaamu okukola enguudo mu gwanga.
Bwebabadde baanukula ku kiwandiiko okuva mu minisitule eri palamenti, omubaka omukyala owa disitulikiti ye Oyam Sandra Santa Alum, owe Koboko James Baba nowe Kapelabyong Julius Ochen banenyezza gavumenti obutakola kimala okukakasa nti nabo bafuna ku ngudo ennungi.
Bagambye nti mu nkuba namutikwa ebadde etonnya, enguudo nnyingi zisigadde teziyitikamu atenga mu bitundu byegwanga ebiralal, bawulitre abaayo enguudo ziri kakeeka.
Mungeri yeemu, palamenti eyisizza ekiteeso ekikwata mbeera yemspisa zabantu zebagambye nti zigenze zikendeera ekivuddeko obulabe bungi mu gwanga.
Ekiteeso kino kireteddwa omubaka wa Bufumbira East James Nsaba Buturo ngagambye nti kino kyekivuddeko obuli bwenguzi okweyongera, obubbi, obutemu, okujjamu embuto, obwenzi nokwetunda, ebisiyaga, okulemererwa okuvunaana abazzi bemisango.
Asabye palamenti okuyita mu kiteeso kino, eteeke gavumenti ku nninga okubaako kyekola okusobola okutereeza nokutebenkeza egwanga.
Nsababutuuro era ayagala gavumenti ereete essomo erikwata ku mpisa liretebwe, abantu baddemu obuntu bulamu, bayige okwagala, okufaayo eri banaabwe, okugabana ku byebalina ne banaabwe.
Kati omukubiriza wa palamenti Jacob Oulanya agambye nti ensonga zino zetaaga okwongera okutesebwako, okusobola okubeera nabatuuze abalungi.


text:
AMAKULU AGALI MU MANNYA AG'EBIKA
AMANNYA g'ebika agamu gagenda gafa so ng'okufa kwago kuba kwoleka kufa kwa zimu ku mpisa zaffe, obulombolombo n'ebyafaayo. Abawala bangi kati beeyita mannya ga bakitaabwe, agaabwe ne bagafiisa ne batamanya nti batta byafaayo na bulombolombo bwa Buganda obwekwese era obuterekeddwa mu mannya g'ebika. Kale laba nga gano:
BUWEMBO:
Erinnya lino liva mu kigambo ‘ekiwembo’ nga guno guba mukolo ogw’okutta omuntu Kabaka kwe yakuliranga. Edda, ng’eddiini tennajja, Kabaka bwe yabanga akola omukolo ogw’okukula, yagendanga ewa Kasujja, Omutaka w’Engeye mu muwafu gwe baayitanga Nnaabonganaani olwo Kabaka n’alyoka abuuza nti Nnaabonga n’ani?. Omuntu eyasookanga okuddamu nti nange nga bamukwata era oluvannyuma baamuttanga ng’okuttibwa kwe kwe kuyitibwa ekiwembo, nga bagamba nti Kabaka mukoka, mw’ayita agenda n’ekiwembo. Ekyalo kwe baamuttiranga nga nakyo kiyitibwa Kiwembo. Mu kiwembo kino mwe muva erinnya Buwembo ly’oyinza okugamba nti litegeeza omuntu ow’akamwa akangu.
KAWEESA:
Bano Baamafumbe. Kaweesa eyasooka yali mutabani wa Walusimbi nga muweesi nnyo kye baava bamutuuma Kaweesa eritegeeza omuweesi.
MPANGA:
Okuggya Bakabaka empanga (olumu luyitibwa luwanga) kyava dda. Kigambibwa nti akalombolombo kano kaviira ddala ku Kabaka Kintu. Kigambibwa nti mu lubiri lwa Kintu e Magonga mwalimu omugugu ogutaakwatibwangako era Abataka nga bagamba nti nga tebamanyi kigulimu. Wabula Sir Apolo Kaggwa agamba nti oluvannyuma ennyo bwe baagusumulula ne basangamu empanga bbiri entereke, nga bateebereza nti olumu lwali lwa Kintu olulala lwa Chwa Nabakka, Bakabaka abagambibwa nti baabula bubuzi. Kyokka abamu bagamba nti olwokubiri lwandiba nga lwali lwa Nambi muka Kintu. Apolo Kaggwa agamba nti abataka baali balimba okugamba nti tebamanyi kiri mu mugugu era nga kiteeberezebwa nti osanga empanga baazitereka nga balowooza nti bwe baliba baddayo gye baava okujja mu Buganda nti baliddayo nazo. Mu mpanga zino mwe muva erinnya Mpanga.
NAKIBONEKA:
Erinnya lya bawala nga liva mu kigambo okuboneka ekitegeeza okulabika okw’ekintu ekyagalwa nayE nga tekitera kulabikalabika. Okuboneka kukozesebwa ku mwezi ne ku Kabaka. Oyinza okugamba nti Nakiboneka litegeeza omuntu nnantalabikalabika.
MUSIIGE:
Erinnya lya balenzi nga liva mu kigambo kusiiga. Edda abataka n’abakungu baawangayo abaana baabwe mu lubiri ewa Kabaka bakulire eyo nga bamuweereza. Kuno kwe kwayitibwanga okusiiga. Musiige wandigambye nti ye mwana gwe bawaddeyo mu lubiri okuweereza Kabaka.
MUGABI:
Lino linnya lya basajja ng’ensibuko yaalyo eviira ddala ku Kabaka Kimera.Omulangira Kalemeera bwe yazaala mu muka Kabaka Winyi ayitibwa Wannyana omwana, omwana oyo eyatuumibwa Kimera baamukweka mu kirombe kye baatuuma mugabi era wano we wava erinnya Mugabi ly’oyinza okugamba nti litegeeza omuntu akweka ebyama.
LUKENGE NE NALUKENGE:
Amannya gano gategeeza eriggwa ekkomerere mu ttaka lye liyitibwa lukenge. Ensibuko yaago etandikira ku Ssekabaka Ndawula eyali Kabaka owa 22 ng’obaze okuva ku Kintu. Ono omulongo we yamutuuma Lukenge ng’agamba nti obuyinza bwa Kabaka bufaanana n’eriggwa ekkomerere mu ttaka , bw’oliyitako likufumita. Noolwekyo Lukenge ne Nalukenge gategeeza eriggwa ekkomerere mu ttaka.
KASAJJA:
Lino nalyo litandikira ku Ssekabaka Ndawula eyatuuma olubiri lwe erinnya Kasajjakaaliwano n’agamba nti litegeeza kitiibwa nti omusajja bw’amala okufa nga bamwogerako nti ‘Akasajja ako bwe kaabeeranga mu maka gaako wano nga kalina ekitiibwa n’amalala’ (Laba Empisa Za Baganda ekya Sir Apolo Kaggwa). Erinnya lino oluvannyuma lye baasalako ne lifuuka Kasajja.
MAWANDA:
Erinnya lino litandikira ku Ssekabaka Ndawula. Omu ku bakazi be, Nakidde Luyiga, bwe yafuna olubuto ne lumuyisa bubi ng’awandawanda buli kiseera era lumu Kabaka yamugoba ku mmere olw’okuwandawanda ng’agamba nti awanda mu mmere. Kabaka Ndawula yalagira eyali Ssekiboobo, Nkalubo, atte Luyiga ng’amulanga kuwanda malusu nga balya. Nkalubo yatya okumutta n’afunayo omukazi omulala ow’olubuto n’amutta n’akweka Luyiga. Bwe yazaala omulangira, Nkalubo n’amutwalira Kabaka era bwe yalaba omwana ng’amufaanana ate n’ajjukira nnyina bwe yawanda amalusu nga balya kwe kumutuuma Mawanda (Laba akatabo Ekitiibwa Kya Buganda) . Wano we wava erinnya Mawanda ly’oyinza okugamba nti litegeeza omuntu omuwanduzi w'amalusu oba omujama.
SSAAKA:
Lino linnya lya basajja nga liva mu kigambo okusaaka ekikozesebwa mu kukomaga. Bw’omala okuggya ekikuta ku mutuba n’okukikalakata olwo ozzaako okusaaka ng’okozesa ensaamu ensaaka. Okusaaka kwe kukubaAkuba ekikuta kino ne kigaziwagaziwa nga bwe kigonderera. Mu kusaaka mwe muva erinnya Ssaaka.
KASEKENDE:
Erinnya lino lya basajja nga liva mu buseekende (akamu kaseekende). Obuseekende bwe buti obumera ku tteete obwo obuyitamu ne buwanvuwa, obubaako kyenvu. Edda abamu baabuzimbisanga enju. Mu buseekende buno mwe muva erinnya Kasekende.
NASSIWA:
Lino lya bawala nga liva mu kigambo kusiwa. Okusiwa kukozesebwa mu lulimi lwa kuyiisa mwenge ng’omuntu addira omuwemba omusiike gwe bamaze okusa n’aguyiwa ku mubisi olwo n’agutabula n’ebibatu gunoge nga tannagubikka gufuuke omwenge. Nassiwa wandigambye nti litegeeza okulunga omubisi n’omuwemba omuse.
MUGWANYA NE NAMUGWANYA:
Gano gatera kutuumibwa Bankima. Aboobutiko nabo bagatuuma. Ensibuko y’erinnya lino eri ku Ssekabaka Kimbugwe ng’ono yali mwana wa Ssuuna I. Kimbugwe bwe yalya obwakabaka n’akuba ekibuga kye ku lusozi lwe yayita Bugwanya era n’olubiri lwe n’alutuuma Bugwanya kye yagamba nti kitegeeza nti 'tutabaganye'. Mu Bugwanya mwe muva erinnya Mugwanya ly’oyinza okugamba nti litegeeza omutabaganya.
NANSUKUSA:
Lino linnya lya bawala nga liva mu kigambo ensukusa ekitegeeza ekitooke ekito ekitannaba kussa. Edda Abaganda nga baakatandika okulima n’okusimba ensuku oli yajjanga ewa munne alabe oba alinayo ku ttooke oli n’amuddamu nti 'nedda ensuku nsa, ebitooke bikyali bito'. Ensuku nsa mwe muva ekigambo ensukusa ekivaamu erinnya Nansukusa. Nansukusa oyinza okugamba nti litegeeza ekitooke ekitannassa.
MAGALA NE NAMAGALA:
Erinnya lino lirabika liva mu kigambo mugala ekitegeeza akayumba ke bazimba ku kiswa ekisaze basobole okukibikka enswa zireme kubuukira mu bire. Kyokka kirabika Aboolugave okutuuma Magala ne Namagala baakiggya ku butaka bw’owessiga Natiigo obuli e Magala mu Ssingo.
KIKOYO:
Linnya lya basajja nga liva mu bisassalala ebifubutuka mu kiswa eky’ennaka ebimerako obutiko obunakanaka ebiyitibwa ebikoyo. Ebintu ebyo abamu bye bayita enkanja z’obutiko mu Luganda olutuufu biyitibwa bikoyo, bwe biba eby’enswa ennaka era mwe muva erinnya Kikoyo.
KALYESUBULA:
Litera kutuumwa basajja abeddira Endiga nga liva mu kigambo kusubula ekikozesebwa mu lulimi lw’okukomaga. Omukomazi bw’aba aggya oba okuyubuluza ekikuta ku mutuba ky’agenda okukolamu olubugo okwo kwe bayita okusubula. Noolwekyo oyinza okugamba nti Kalyesubula litegeeza okuyubuluza ekikuta ky’omutuba okuva ku muti ng’ogenda okukikomagamu olubugo.
SSEMUKUUTU:
Lino nalyo liva mu lulimi lwa kukomaga. Ekikuta ekiva ku mutuba kye bagenda okukomagamu olubugo kiyitibwa mukaaku kati oba olina okukikalakata ne kivaako ebigalagamba ebyo eby’okungulu. Akambe akeeyambisibwa mu kukalakata omukaaku kayitibwa kkuutu era mwe muva erinnya ssemukuutu ly’oyinza okugamba nti litegeeza akambe akeeyambisibwa mu kukalakata omukaaku nga bagenda okugukolamu olubugo.
KABUGO NE NAKABUGO:
Amannya gano gombi ga bantu abeddira Enkima, bajjajja ba Buganda, nga gava mu kyambalo ekikulu ekya Buganda, olubugo. Kabaka bw’akisa omukono, okufuna anaamuddira mu bigere, omulangira amusikira amala kubikka njole kabugo. Omulangira kasita abikka akabugo olwo nga Buganda efunye Kabaka. Mu kabugo kano mwe muva amannya Kabugo ne Nakabugo. Olubugo olutono ate nga lulungi oyinza okuluyita akabugo noolwekyo Kabugo ne Nakabugo gategeeza olubugo olutono ate nga lulungi.
GGOLOOBA:
Erinnya lino litera kusangibwa mu balangira nga liva mu kigambo okugolooba ekikozesebwa okutegeeza enjuba ng’ekkirira oba ng’eggweerayo, obudde nga busemberera okuziba. Abamu oluusi bakikozesa okutegeeza okugenda. Oyinza okugamba nti Ggolooba litegeeza enjuba ng’eggweerayo oba ng’ekkirira.
NKATA:
Erinnya lino liva mu kigambo nkata ekitegeeza olulagala oluzinge n’olufunya bulungi ofunemu ekintu kye weEtissa olwo kye weetisse kireme kukunyiga.
MAGANDAAZI:
Lino lya basajja nga liva mu kigambo okugandaala ekitegeeza okugalamirako oba okuwummulako kyokka nga teweebase. Emmuli bwe ziggyiira mu luyiira bwe zigwa wansi nazo ziyitibwa Magandaazi. Oyinza okugamba nti Magandaazi litegeeza okuwummulako.
ABAAGAZI b'olulimi Oluganda kyetaaga okuvaayo amangu bakole okunoonyereza ku mannya g'ebika, ensibuko n'amakulu gaago kubanga amannya gano mangi nnyo era wano tuwugako mawuge so ng'ebigambo ebimu omuva amannya gano bigenze bibula n'ebimu amakulu gaabyo ne gafiira ddala. Abanoonyerezza abanajja bandigaziya ku mulimu gwe tutandiseeko wano sinakindi n'okuzuula ebyafaayo by'amannya bye tutoogeddeeko wano.
Agamu ku mannya n'amakulu gaago:
MUKWAYA NE NAMUKWAYA:
Amannya gano ga bantu abeddira Embogo nga gava mu kigambo okwaya ekyakozesebwanga mu lulimi lw'entabaalo. Abatabaazi baabanga ne kye bayita okwaya emmere. Abasajja be baayitanga abaayi baatambulanga era bwe baasanga emmere yonna gye beetaaga nga tebasaba wabula nga bagikwata bukwasi ne basiba ne batwalira abatabaazi. Kuno kwe baayitanga okwaya nti emmere baayaayanga njaaye. Oyinza okugamba nti Mukwaya ne Namukwaya gategeeza abantu abanoonyeza abatabaazi emmere mu lutalo.
KAYIMA NE NAKAYIMA
Amannya gano galina akakwate n’ekigambo muyima. Abayima be balaalo. Abaganda balowooza nti Abayima bantu balungi mu ndabika era bwe bagamba nti yakula kiyima baba boogera ku muntu alina emba ensoobolokufu n’akayindo akatono akawanvu. Amannya Kayima ne Nakayima mu kusooka galabika gaali googera ku baana abaakula ekiyima abalina ennyindo endaalo n’emba ensoobolokofu oba empanvu.
Amannya LUYIMA ne NALUYIMA nago ansibuko yaago y’emu eva mu kigambo Muyima ekikozesebwa okutegeeza omulaalo.
NAMUNYIGA:
Liva mu kigambo kanyiga ekitegeeza obusungu era kiriko n’olugero nti ‘Akanyiga akakwata embwa omuyizzi takamanya’.
MUYINDU:
Lino linnya lya bawala abeddira Emmamba nga liva mu mayinja agakozesebwa mu kuweesa agayitibwa omuyindu.
NAMISINGA:
Bano baba bawala abeddira Engabi nga nalyo liva mu lulimi lwa baweesi. Abaweesi bwe bafukuta amayinja agayitibwa omuyindu, bagasaanuusa ne bafunamu ebyuma ebiwanvuyirivu bye bayita emisinga nga mu gino mwe baweesa ebyuma ebitali bimu. Mu misinga mwe muva erinnya Namisinga.
SSENNYONJO NE NANNYONJO:
Amannya gano gava mu kigambo ennyonjo nga kino kirina amakulu ga mirundi ebiri. Amakulu agasooka waliwo ennyonjo ezaatikkirwanga Kabaka ku ngule ye nga bino byabanga buuma obwaweesebwanga ne bussibwa ku ngule ya Kabaka okwogera okugirabisa obulungi. Ku makulu gano kusobola okuba nga kwe kuva amannya Ssennyonjo ne Nannyonjo. Ennyonjo endala kiba kituuti okutuuzibwa abagole nakyo bakiyita nnyonjo.
KAYIZZI:
Erinnya lino liva mu kigambo muyizzi ekiyitibwa omuntu akola omulimu gw’okuyigga.
MITALA NE NAMITALA:
Amannya gano ga bantu abeddira Endiga. Gava mu kigambo mutala ekitundu omuntu kye yaakasengako nga tekuli mmere wadde abantu. Bwe biba ebitundu ebingi bye biyitibwa emitala. Bwe bagamba nti gundi yaakasenga ali ku mutala baba bategeeza nti ali ku kitundu kipya era tekuli mmere. Emitala kiyinza era okutegeeza nti olina ky’osomoka oba kibira oba mugga olwo ekitundu ky’ozzaaako oyinza okukyogerako nga emitala w’omugga.
NASSIWA:
Linnya lya bawala nga liva mu kusiwa nga luno lulimi olukozesebwa mu kuyiisa omwenge.
Okusiwa kwe kuddira omuwemba omusiike era nga gimaze n’okuseebwa n’oguyiwa mu mubisi olwo n’ogenda ng’ogumerengulira mu mubisi n’ebibatu byo. Kuno kwe bayita okusiwa omwenge era mwe muva Nassiwa.
NABWEGGAMO:
Nalyo linnya lya bakazi nga liva mu kigambo kweggama ekitera okukozesebwa ku nkuba ne ku bakazi abafumbo. Okweggama enkuba kwe kufuna ekifo enkuba w’etesobola kukukubira n’obeerako awo okutuusa lw’ekya ne weeyongerayo. Abakazi abafumbo bw’akugamba nti alina we yeggamyeko ayinza okuba nga yava mu bufumbo olw’ebizibu n’agira ng’afunako w’abeera ekyosi kimale okuyita alyoke addeyo mu ddya oba yeeyongereyo awalala. Omukazi bw’agamba nti mu bufumbo yeggamyeyo bweggami aba ategeeza nti tagenda kufumba, ajja kutuusa ekiseera aveeyo. Noolwekyo Nabweggamo kitegeeza ekifo ekisobola okukutaasa obuzibu okumala akaseera.
KIMERA NE NAKIMERA:
Amannya gano ensibuko yaago eviira ddala ku mulangira eyava e Bunyoro n’ajja okulya Obwakabaka ng’ono ye Ssekabaka Kimera. Abaganda baamwogerako nti yamera ku Baganda kubanga yava Bunyoro okujja okulya Obwakabaka so nga mu Buganda mwalimu abantu. Baamwogerangako nti Kimera eyamera ku Baganda erinnya Kimera ne litandikira awo. Abawala batuumibwa Nakimera.
AMANNYA g'Abaganda ag'ebika tegaamala gagwawo wabula galina ensibuko ng'agamu gava mu mirimu gye baakolanga amalala gava mu mizannyo n'amalala mu byafaayo bya Buganda oba mu mpisa n'obulombolombo. Laba gano wammanga:
MUGERWA:
Erinnya lino lya basajja abeddira Enkima nga liva mu kigambo okugerula ekitegeeza okukyusa ekintu. Edda waalingawo omusawo gwe baayitanga omugeruzi ng’ono agerula baana. Omukazi bwe yabanga n’olubuto olw’abalongo kyokka nga tayagala kuzaala balongo, omugeruzi yabagerulanga n’abakyusa, omu ne bamuzaala leero, omulala nga wayise ennaku ssatu oba wiiki oluusi n’omwezi nga omusawo bwe yalabanga. Olwo abaana baba tebakyali balongo. Mu kugerula kuno mwe muva erinnya Mugerwa eritegeeza okyusakyusa abaana abandibadde abalongo.
NAKIBOMBO:
Bano baba baana bawala abeddira Olugave. Erinnya liva mu muddo oguyitibwa ebbombo oba ekibombo. Abalenzi batuumibwa Kibombo.
KATWERE:
Lino liva mu kigambo ntwere nga guno guba mwenge ogwakasula olunaku olumu mu kinnya nga bagubisse, gwe guyitibwa entwere. Oyinza okugamba nti Katwere litegeeza omwenge ogwakasula olunaku olumu mu kinnya mwe bagubikkira.
KALYESUBULA:
Abasajja abeddira Endiga be batuumibwa erinnya lino. Liva mu kigambo kusubula ekikozesebwa mu mulimu gw’okukomaga. Okusubula kwe kuyubuluza ekikuta ky’omutuba okuva ku muti ng’ogenda kukikolamu olubugo.
KINSAMBWE:
Linnya lya basajja nga liva mu binsambwe ebyeyambisimbwanga mu kuzimba ennyumba nga bye bisiba emiti n’emmuli. Bimera mu bibira.
SSEMUWEMBA:
Erinnya lino lya basajja nga liva mu kigambo muwemba nga kino kimera balima kirime ne kivaako obusigo bwe bayita omuwemba nga guno bagukozesa mu kuyiisa omwenge.
SSEKISAMBU NE KISAMBU:
Amannya gano gava mu linnya eriweebwa ennimiro mw’omaze okukungula emmere n’ogireka awo nga tosizeemu kirala, ennimiro emale okuddamu obugimu. Kino kye bayita ekisambu era mwe muva amannya ago Kisambu ne Ssekisambu. Abawala babatuuma Nakisambu.
SSEGGOBE:
Lino liva mu ggobe nga bino bikoola bya mpindi bye bafumba ne bakaza n’oluvannyuma ne babisa okufunamu obuwunga bwe bayita eggobe era nga balulya nga nva bwe balussa mu binyeebwa oba okufukamu amazzi n’omunnyo n’olya.
MAKAAKU:
Bano baba basajja nga liva mu kigambo mukaaku ekitegeeza ekikuta ky’omutuba ekimaze okuggyibwa ku muti nga kirinze kukolwamu lubugo. Kino kye kiyitibwa omukaaku era mwe muva erinnya Makaaku ly’oyinza okugamba nti litegeeza ekikuta ky’omutuba ekiggyiddwa ku muti.
KIMOTE:
Erinnya lino lya basajja nga liva mu linnya eriweebwa olubugo olumyufu lwe bafumbako mu ntamu nga tebannalwanika. Olubugo luno nalwo luyitibwa kimote.
LUKENGE NE NALUKENGE:
Gano gava mu bulwadde bwa kakenge, nga buno bwe bukukwata owulira ng’alina amafumu mu lubuto olw’omukka oguba guyitiridde mu lubuto.
NNUNDA:
Linnya eriva mu linnya eriweebwa ekinyonyi kye bayita nnunda oba kalooli oba mulengeranseenene nga gano gonna mannya ga kinyonyi kino.
SSEWANKAMBO:
Baba basajja. Erinnya lino liva mu linnya ly’ekinyonyi ekiyitibwa enkambo.
MUKUYE:
Liva mu kigambo enkuyo nga guno muti gwe babajja ne bagukozesa okuzannya omuzannyo gwe bayita okukuba enkuyo.
MUTEBI:
Erinnya lino liva mu kigambo ‘kutebuka’. M.B Nsimbi mu katabo Waggumbulizi agamba nti abantu ba Kabaka tebamusinga magezi. Kabaka okusinga abantu be amagezi kwe bayita okutebuka oba okuteba era mwe muva erinnya Mutebi eritegeeza omuntu asinga abalala amagezi.
KASIITA:
Erinnya lino liva mu kigambo kusiita nga guno gwabanga muzannyo mu Buganda. Baafunanga ensigo emmyuufu eriko eriiso eriddugavu gye bayita ssiiti ne bagiziika mu nfuufu ne bagenda nga bakola entuumu z’enfuuFu ng’olina okuteeba entuumu mw’eri.
LUGUJO:
Lino lya basajja nga liva mu kigambo mugujo ekitegeeza ekisawo ky’effumu omuyingira omuti gwe bayita olunyago.
KIGOZI NE NAKIGOZI:
Gano amannya gava mu lugoye oluyitibwa engozi. Engozi lwe lugoye olusitula omwana olumusookako nga yaakagwa. Olugoye luno lukulu nnyo era terumala gajaajaamizibwa, kubanga omuntu omubi bw’alukwatako ayinza okukola omwanawo ekibi. Mu ngozi eno mwe muva Kigozi ne Nakigozi. Kyokka waliwo abamu abatuuma Nangozi mu kifo kya Nakigozi.
NAKAYIKI:
Lino liva mu lulimi lwa mweso. Abazannya omweso empiki 10 baziyita kayiki era we wava erinnya Nakayiki ly’oyinza okugamba nti litegeeza empiki 10.
SSONKO:
Lino liva mu kikalappwa ekibeeramu ekkovu ekiriyamba okwekuuma abalabe nakyo kye bayita essonko. Waliwo n’omuzannyo gwe bayita ssonko ng’abaguzannya bakongojja nga bwe bakasuka empeke oba akayinja.
SSENTUMBWE NE NANTUMBWE:
Ku mubiri kuliko ekitundu kye bayita entumbwe nga bw’ova wansi ku kigere n’oyambuka nga tonnatuuka ku maviivi, awo wakati we wali entumbwe. Abaganda balina gwe bayita omwana ow’omu ntumbwe ng’ono baabanga bamutambulidde nga bamunyaze mu lutalo. Mu kitundu ekyo ekiyitibwa entumbwe mwe muva amannya Ssentumbwe ne Nantumbwe.
MUGANGA:
Lino litegeeza omuntu asawula oba ajjanjaba oba awonya abalala. Okuganga kwe kujjanjaba oba okuwonya oba okuziyiza endwadde.
LUGGYA NE NALUGGYA:
Beddira Ndiga. Mu maaso g’ennyumba abantu we bayita nga bajja awaka lwe luyitibwa oluggya era mwe muva erinnya Luggya ne Naluggya.
SSENKUNGO:
Eno yali mbwa ya Ssekabaka Ssuuna 1 ensajja era bwe yafa ne bagiziika e Najjanankumbi kyokka Ssekabaka Muteesa 1 bwe yalya obwakabaka abantu ne beemulugunya nti Ssuuna 1 yakola ekivve n’aziika embwa mu Buganda wakati. Muteesa 1 yalagira n’eziikulwayo ne bagiziika e Kawanda.
KASAGGA NE NAKASAGGA:
Gano gava mu kigambo ‘kusagga’ ekikozesebwa mu lulimi lw’abayizzi. Abayizzi bwe bagenda ku ttale okuyigga nga bamaze okuziga ensolo, basiba ebitimba byabwe era ne beesengeka bulungi we banaagittira. Bwe bamala olwo abali mu kitundu ensolo gy’eri era gye baagala okugigoba batandika okusagga. Okusagga kwe kuwoggana okw’engeri zonna okugenderera okutiisa ensolo eve we yeekukumye edduke ng’eraga eri akasiriikiriro so nga y’eri ebitimba n’abaamafumu abagenda okugifumita. Mu kusaggula kuno oba okusagga mwe muva erinnya Kasagga ne Nakasagga era kuliko n’enjogera egamba nti ‘Bakusaggira okolola ak’obugoba k’oyagala?’’ nga lukozesebwa ku muntu gwe baba bayambako okufuna ekintu ate ye yennyini n’aleeta kiremya.
AMANNYA g'Abaganda ag'ebika tegaamala gagwawo wabula galina ensibuko ng'agamu gava mu mirimu gye baakolanga amalala gava mu mizannyo n'amalala mu byafaayo bya Buganda oba mu mpisa n'obulombolombo. Laba gano wammanga:
WAMPAMBA:
Erinnya lino lya basajja nga liva mu lulimi lw’ababazzi b’amaato. Bano balina ekigambo empamba kye bakozesa nga buno buba buti bwe bakozesa okusiba ebika ebibeera mu lyato okwongera okubinyweza. Ebika biba wansi mu lyato we baligattira ng’okunyweza ebiti bino bye bakozesa okuligatta ebiyitibwa ebika, bakozesaayo obuti obulala obubinyweza bwe bayita empamba ng mu buno mwe muva ernnya Wampamba.
BATENGA:
Lino linnya lya bawala nga liva mu mulimu gw’Abaganda ogw’okukomaga. Mu kukomaga waliwo omutendera gwe bayita okutenga nga kuno kwe kukuba olubugo okulubyabyataza n’okwongera okuggyamu amazzi agayitibwa obuleebo nga bakozesa ensaamu ey’amannyo amanene. Mu kutenga olubugo mwe muva erinnya Batenga ly’oyinza okugamba nti litegeeza okukuba ekikuta ky’omutuba ekigenda okukolebwamu olubugo okukibyabyataza n’ensaamu ey’amannyo amanene.
DDAMBA:
Kino kizinga mu nnyanja Nnalubaale gye baatwalanga abasibe ne babamenya emikono n’amagulu ne babaleka eyo ggoonya ne zeeriira.
KALINDA:
Lino erinnya lyava mu kalindaluzzi ng’ono yalinga mukuumi wa luzzi Kabaka mw’anywa amazzi. Oluvannyuma lyatandika okutuumwa mu kika nga lisaliddwaako ne lisigala Kalinda.
MUWAMBI:
Erinnya lino lya basajja nga lisibuka mu kutabaala. Abaganda edda bwe baatabaalanga ne bawangula era ne banyaga ebintu okuva ku bebalwanye nabo. Mu mbeera eno waabangawo kye bayita okukuba omuwambiro nga mu kino omugabe (eyaduumiranga olutabaalo) bwe yamalanga okulobola ebinyagiddwa ng’atoolamu ebyo by’ayagala okuva mu by’abasajjabe abalwanyi bye baanyaze, bwe yamalanga ate ng’asindika ababaka be nga baddamu nga balobola ebintu abatabaazi bye baasigazza nga baddamu nga baggyamu bye baagala nga babitwala ng’omutabaazi olwo asigazaawo ebibye . Okulobola kuno okwokubiri okukolebwa ababaka b’omugabe kwe kuyitibwa okukuba omuwambiro era Omuwambiro mwe muva erinnya Muwambi ly’oyinza okugamba nti litegeeza kulobola ebinyagiddwa mu lutabaalo.
SSEJJOBA NE NAJJOBA:
Gano gava mu nkola y’Abaganda ey’okwetonaatona emitwe gyabwe. Ejjoba byabanga byoya eby’enkusu n’ebyennyange bye baatikkiranga ku mitwe nga kino kye bayita ejjoba. Omuntu oluusi yatalanga ejjoba nga kino kitegeeza nti basala enviiri ebbali n’ebbali ne balekawo enviiri wakati ezitali nsale okwefaanaanyiriza ebyoya by’enkusu n’ennyange bye beetikkiranga ku mitwe ebiyitibwa ejjoba. Ssejjoba ne Najjoba oyinza okugamba nti gategeeza musono gwa nviiri ogw’okwetikkira ebyoya by’ennyange n’enkusu. Erinnya eddala erya Nakijoba nga lino lya bawala aboolugave nalyo ligwa mu ttuluba lye limu.
SSENFUKA NE NANFUKA:
Gano gava mu lulimi lw’abatabaazi n’abalwanyi nga baalinanga enjogera nti mukooneko enfuka oba nti enfuka ne zidding'ana nga bakozesa enfuka okutegeeza okusookereza omulabe wo oba omuntu bwe mulwana ng’oyagala okupima amaanyi ge. Mu lulimi olw'ekigwo Ekiganda, enfuka kiba kitundu kya kigwo.
SSEBIRUMBI:
Lino lya basajja nga liva mu linnya eriweebwa ebisagazi ebito nga biyitibwa ebirumbirumbi. Muno mwe muva erinnya Ssebirumbi. Ebirumbirumbi bino Kabaka by’alwanyisa nga ogumu ku mikolo egikolebwa ng’agenda okutikkirwa e Naggalabi. Abawala bayitibwa Nabirumbi ng’oyinza okugamba nti gategeeza ebisagazi ebito.
KIBIRIGE NE NAKIBIRIGE:
Gano amanny g’abantu abeddira Engeye. Gava mu muzannyo ogw’okubiriga nga mu muzannyo guno abaana batema emiggo emimpi enta nga bbiri oba ssatu gye baayitanga embirigo olwo ne babiriga nga buli omu afuba okukanyuga embirigo ye n'egenda wala, asinze okukasuka ewala y'aba awangudde olwo n'akuba embirigo za banne ne zigenda wala. Mu kibiriga mwe muva erinnya Kibirige ng’abawala abamu bayitibwa Nakibirige abalala Nambirige.
KIZIMULA:
Lino liva mu lulimi lw’ababazzi b’amaato Okuzimula kwe kutereeza eryato nga babajja n’okuyooyoota ekitundu ky’emabega olulimi lw’eryato we lunaagalamira. Oyinza okugamba nti Kizimula ye muntu atereeza n’okuyooyoota eryato nga balibajja naddala ekitundu eky’emabega kye bayita Balumba.
SSEMAWATA:
Lino lya basajja nga liva mu kigambo ky’ababazzi b’amaato ‘mawata’ ekitegeeza ekifo we batemye omuti ogugenda okubaggyibwamu eryato.
BULI Muganda alina erinnya lye baamutuuma ery'ekika naye bw'obuuza erinnya eryo kye litegeeza, batono abasobola okukubuulira amakulu agali mu mannya gaabwe. Katukulage amakulu g'amannya g'ebika agamu naawe ofeeyo okuzuula amakulu agali mu linnya lyo:
KABOGGOZA:
Lino linnya lya basajja abeddira Eng'onge. Kaboggoza eyasooka kigambibwa nti ye yaleeta okukomaga mu Buganda. Mu kusooka erinnya lye ye yali Lutaaya naye abantu bwe baamutunuulira ng’aboggoza ensaamu ku mukomago ng’akomaga kwe kumutuuma Kaboggozansaamu oluvannyuma lye baasalako ne lisigala Kaboggoza era ne lifuuka erinnya ery’ekika ky’Eng'onge. (Laba n'amakulu amalala wansi).
SSEKYONDA:
Bano baba basajja abeddira Engabi. Erinnya lino lyajja bwe liti: Bemba Musota bwe yatandika okulwana ne bataka banne, abamu badduka kyokka abalala ne beekweka bwekwesi. Mu beekweka mwe muli n’omutaka Mutaawe ow’Engabi. Gye yeekweka yazaalirayo abaana olwo n’atandika okwewaana nga yeeyita ‘ekyondo’ ekivaamu abaana era kwe kutandika okutuuma Ssekyonda nga liva mu kyondo. Erinnya lino lyafuukira ddala lya kika kino.
MWENNYANGO:
Lino linnya lya bawala nga liva mu muddo oguyitibwa omwennyango. Omuddo guno guba n’amagimbi era bw’ogukoonako gukwokya n’owulira obubalagaze kyokka guliko n’eddagala. Baagugerako n’olugero nti “Abalangira mwennyango, aligukwatako gulimwokya’.
SSEMBIRO NE NAMBIRO:
Bano baba beddira Mpeewo. Amannya gano okugatuuma bagaggya ku butaka bwabwe obusangibwa e Bubiro mu Kyaggwe. Mu Bubiro mwe muva amannya Ssembiro ne Nambiro.
SSEKANJAKKO NE NAKANJAKKO:
Bano baba beddira Nkima ng’okutuuma amannya gano bagagggya ku butaka bwabwe e Bunjakko mu Mawokota nga buno butaka bw’Abenkima ab’essiga lya Jjumba.
SSEKABEMBE NE NAKABEMBE:
Ng’oggyeeko Abendiga abatuuma amannya gano era gatuumwa n’Abenkima ng’okutuuma amannya gano bagaggya ku butaka bwabwe obuli e Kabembe nga buno butaka bw’Abenkima ab’essiga lya Mande oluusi ayitibwa Kibembe.
NABISERE:
Erinnya lino lya bawala nga liva mu bubbo obuyitibwa obusere nga buba bubbo butoneetone obulungi nga bwe bwaleeterwangamu emmwaanyi mu lubiri nga buno bulukibwa Baamutima.
WAGABA:
Bano baba basajja abeddira Obutiko. Erinnya lino okulituuma baliggya ku kifo we babajjira eng'oma ya Kabaka eyitibwa Kawulugumo wamu ne Nnamulondo. Aboobutiko be babajja Nnamulondo n’eng'oma Kawulugumo era we babibajjira bayitawo Wagaba , kwe baava okutuuma erinnya lino. Noolwekyo oyinza okugamba nti Wagaba litegeeza ekifo we babajjira Nnamulondo n’eng'oma Kawulugumo.
KIMBUGWE:
Erinnya lino lyabanga lya mulezi wa mulongo wa Kabaka . Kigambibwa nti omulongo kyabanga kirira ekyavanga ku Kabaka ng’azaaliddwa. Buli Kabaka aba n’omulongowe era akuumwa butiribiri ng’edda yakuumwanga Kimbugwe era Kimbugwe ng’abeera na lubiri lulamba anti mwabangamu ennyumba 50. Omulongo wa Kabaka yayalirwanga ekitanda kinene nnyo kwe baamuteekanga ng’alina n’abakyala abamukuuma era nga balinga abakuuma Kabaka yennyini. Kigambibwa nti Kabaka bwe yabuuzaanga nti ‘Kino kiki?’ ng’omukuumi addamu nti 'kino mbu ggwe’ muno mwe mwava erinnya Kimbugwe. Abawala bayitibwa Nakimbugwe.
KYANJO NE NAKYANJO: Ensibuko y’amannya gano eri mu lubiri lwa Kabaka. Mu lubiri lwa Kabaka mwabangamu ennyumba nnyingi. Bwe wayitanga mu luggya lwa Masengere ng’osanga enkuubo ezizimbiddwaamu ensiisira ezaaseresebwanga amaliba g’ente. Emu ku nsiisira zino ezaasangibwanga mu lubiri ensereke n’amaliba g’ente ng’eyitibwa kyanjo, bwe ziba ennyingi nga ziyitibwa byanjo. Ensiisira zino zaasulangamu abaami abaalinga bakulira ebitongole ebinene n’abakungu nga basula bakuuma Kabaka. Noolwekyo oyinza okugamba nti Kyanjo ne Nakyanjo gategeeza ennyumba z’omu lubiri ensereke n’amaliba g’ente ezaasulangamu abaami n’abakungu nga bakuuma Kabaka. Eddiba ly'ente eritali liwale (ggwale) nalyo liyitibwa kyanjo.
NABIKAKALA: Lino linnya lya bakazi nga liva mu muti oguyitibwa Ekikakala ogweyambisibwanga mu kuzimba ennyumba.
MUTUMBA: Erinnya lino liva mu kigambo Mututumba nga kikozesebwa mu kuzimba ennyumba z’Abaganda nga bwe zaalinga. Edda ennyumba z’Abaganda zaabanga za ssubi era zaaserekebwanga mu mbu. Olubu olusooka olw’essubi baaluserekanga ebikolo (eno gye baatemye) bye bitunudde wansi ate olubu oluddako ng’ebikolo biba bitunudde waggulu, bwe batyo bwe baagendanga bawaanyisa okutuuka waggulu ku kasolya. Guno gwe mututumba era mwe muva erinnya Mutumba.
WAMALA: Erinnya lino lirina ensibuko y’emu n’ennyanja Wamala nga lyajja bwe liti:
Musisi ow’e Bukasa mu Ssese yalina abaana be babiri; Bumbujje ne Lubaale. Lwali lumu abaana bano ne balwana. Embwa ya Bumbujje yalaba mukama waayo bamukuba bubi kwe kukkira Lubaale n’emuluma okugulu ekyamuviiramu okulemala. Lubaale bwe yalemala abantu kwe kumutuuma Wannema ng’ono ye lubaalere asamirwa leero. Kitaabwe bwe yazuula nga Bumbujje ye yali awakudde olutalo olwavaako omwanawe Lubaale okulemala n’anyiiga era n’agoba Bumbujje e Ssese. Bumbujje e Ssese yavaayo n’amazzi mu nsumbi ge yatwala nti agakozese mu kwalula abaana be. Bwe yatuuka e Busundo mu Ssingo n’azimba awo. Kyokka amazzi ge yatwalira mu nsumbi ne gayiika ne gavaamu ennyanja. Ng’ali e Ssingo kitaabwe Musisi yamuweerezanga obubaka nti: ‘’Wamala okulemaza omwana wange olowooza awo e Ssingo w’oli siyinza kukulumbawo?’’ Kuno kwe kuva erinnya Wamala eryatuumibwa ennyanja era n’abantu. Oyinza okugamba nti Wamala litegeeza buzibu.
VVUBYA NE NAVVUBYA
Bano baba beddira Lugave. Kigambibwa nti amannya gano gaatandikira ku Ssekabaka Muteesa I nti lumu Mukaabya Muteesa I bwe yali asomoka akagga Nneerabiddeng'oma akaayawulanga Banda ku Kyambogo nti ebirenge by’embugo ze ne bikuba mu mazzi. Bwe yabiraba nga bitobye kwe kugamba nti ‘Nvubizza birenge’’ Abantu akagga ne bakatuuma Vvubyabirenge era lino lye baasalako ne batuuma abantu Vvubya ne Navvubya.
KAGUGUBE:
Lino litegeeza omuntu ow’emputtu atawulira bimugambibwa.
KKONDE:
Erinnya lino lisibuka mu kawuka ke bayita Mukulutafakkonde nga kigambibwa nti akawuka kano ne bw’okakuba ekikonde tekafa. Abaana batera okukazannyisa nga bakakuba ebikonde balabe oba kanaafa. Erinnya ly’akawuka kano lye baasalako ne batuuma Kkonde. Abawala bayitibwa Nakkonde.
KALEMA:
Erinnya lino liva mu linnya ly’omuti oguyitibwa Kalemanjovu. Guno teguba muti munene naye guba gugonda nnyo era enjovu tesobola kugumenya olw’obugonvu bwago. Guno gwe basalako ne batuuma Kalema eritegeeza omuntu omugonvu.
SSEMPAKA:
Lino lisibuka mu mpaka ezaaliwo wakati w’abalangira; Kikulwe ne Mawanda wamu n’omusajja Mawuuba bwe baali badduse muganda waabweKabaka Kagulu Tebucwereke ng’ayagala okubatta. Bwe baali bakomawo okuwamba Obuganda, ne batandika okuwakana ku wa we basaanye okuyita. Olusozi kwe baawakanira kwe kulutuuma Ssewampaka era lino lye livaamu erinnya Ssempaka. Kyokka abamu bagamba nti erinnya Ssempaka lyava ku mpaka za Wagaba Owoobutiko, ezaamuggya mu kika ky’Envuma.
KASASA:
Erinnya lino liva mu muti omusasa. Baguyita Omusasa kubanga gutera okuwogoka ne guvaako amatabi agakala amangu ne gafuuka enku ze baasasisanga emmere. Okusasa kitegeeza kwonoona, kale oyinza okugamba nti Kasasa abeera mwonoonyi wa bintu. Omuti Omusasa era guyitibwa Omuzzanvuma n’erinnya eddala guyitibwa Mwesigamwabakyala.
NALWOGA:
Erinnya lino liva mu kigambo ky’Olunyoro; okwoga ekitegeeza okunaaba. Mu kigambo ky’Olunyoro kino okwoga mwe muva ekigambo ekyogero ekitegeeza ekibya omwana omuto mw’anaabira. Oyinza okugambanti Nalwoga litegeeza omuntu omunaabi.
LWOGAMATA:
Lino nalyo liva mu kigambo Okwoga eky’Olunyoro ekitegeeza okunaaba. Noolwekyo oyinza okugamba nti Lwogamata litegeeza Munaabamata.
KAYOGA:
Lino nalyo liva mu kigambo okwoga ekitegeeza okunaaba.
MWERUKA:
Erinnya lino lya basajja nga liva mu kigambo kweruka ekikozesebwa ku kintu ekyeru oba ekyereere ekitaliiko kintu kyonna. Abawala bayitibwa Namweruka nga Mweruka ne Namweruka gategeeza omuntu omweru oba ataliiko bbala lyonna.
NAMAALWA:
Linnya eritegeeza omwenge.
NSANGI:
Bano baba bawala nga litegeeza ekifo abantu we basisinkanye.
SSERWADDA NE NALWADDA
Bano baba beddira Mpologoma. Ensibuko y’amannya gano eri ku butaka bw’Abempologoma. Akulira ekika ky’Empologoma ye Namuguzi ng’obutaka bwe buli Lwadda ekisangibwa mu Kyaddondo. Ku kyalo Lwadda, Abempologoma kwe bava okutuuma amannya Sserwadda ne Nalwadda.
SSEWANDIGI:
Erinnya lino lya basajja abeddira Enjovu. Lisibuka ku kyalo Buligi, ekisangibwa e Buligi mu Butambala ng’eno eriyo ekiggwa ky’Abenjovu ekya lubaale waabwe Nawandigi kwe baava ne batuuma amannya Ssewandigi ne Nawandigi erituumibwa abawala.
KABENGWA:
Lituumibwa basajja abeddira Empologoma. Obumu ku butaka bw’Abempologoma busangibwa ku kyalo Bubengwa e Bulemeezi. Obutaka buno kwe baggya okutuuma erinnya Kabengwa era erinnya lino lye liweebwa n’akulira obutaka buno.
NNAAMALA:
Bano abawala abeddira Enkula ng’ensibuko y’erinnya lino eri ku nte ya Kabaka Kimera eyitibwa Namala ekitegeeza nti Kimera bwe yalya Obwakabaka yamala. Abenkula be baalundanga ente eno kye baava batuuma bawala baabwe erinnya Nnaamala eritegeeza omuntu ali obulungi (ebitaala gwe bitadde)
SSEMBIRO:
Lituumibwa basajja abeddira Empologoma ng’erinnya lino baaliggya ku kyalo Kkulambiro gye balina obutaka. Kkulambiro kisangibwa Kyaddondo. Ssembiro y’akulira obutaka buno nga Wassiga. Wano we bava okutuuma Ssembiro, abawala ababatuuma Nambiro.
KASAMBA:
Bano baba beddira Mbogo. Ensibuko y’erinnya lino eri ku kyalo e Busamba mu Busiro eri obutaka bw’Abembogo abava mu ssiga lya Kasamba ng’ono y’atwala obutaka obwo.
NNYANZI:
Lituumibwa basajja abeddira Embogo. Ensibuko y’erinnya lino eri ku kyalo Nnyanzi mu Ssingo gye balina obutaka kye baava basalawo okutuuma batabani baabwe erinnya Nnyanzi. Abawala bayitibwa Nannyanzi.
KAAMAANYI:
Lituumibwa abasajja abeddira Embogo ng’erinnya baalyetuuma nga baliggya ku ngabo ya Kabaka eyitibwa Kaamaanyi, Abembogo gye bakwata. Noolwekyo Kaamaanyi oyinza okumuyita engabo ya Kabaka.
NANJOBE:
Abawala abeddira enjobe be batuumibwa erinnya lino nga baliggya ku Njobe gye beddira. Abalenzi babatuuma Ssenjobe.
KYAMBADDE:
Linnya lya basajja abeddira Ennyonyi nga baliggya ku kibira kyabwe ekikulu ekiyitibwa Kyambadde nga kisangibwa mu Kyaggwe. Abawala bayitibwa Nakyambadde. Noolwekyo oyinza okugamba nti Kyambadde litegeeza kibira. Ekibira kino bakyogerako ne mu mubala gwabwe nti 'Mu Kyambadde mulimu engo, bampe omuggo nneewerekeze'.
KIYEMBA:
Ensibuko y’erinnya lino eri ku nkejje. Enkejje zirimu ebika. Enkejje ennene okusinga zino ze tutera okulaba ze ziyitibwa Kiyemba. Noolwekyo Kiyemba litegeeza enkejje ennene. Abawala batuumibwa Nakiyemba.
BWANIKA:
Ensibuko y’erinnya lino eri ku kasozi Naggalabi, e Buddo, ng’eviira ddala ku Bemba Musota ne mugandawe Nambigirwa abaalwanyisa Kintu ne bamugoba ku bukulembeze. Bemba ne Nambigirwa baagenda ew’omulubaale eyabawa obuganda bw’enku obusibe obulungi n’abagamba nti babutwale babusse okumpi n’enju ya Kintu nti bw’anaabukwatako nga bufuuka emisota nga gimubojja ng’afa. Ekifo we baayanika obuganda bw’enku e Naggalabi ne leero wayitibwa Bwanika era we wava erinnya Bwanika eritegeeza obulwa.
KASIBANTE:
Erinnya lino liva ku muddo nagwo oguyitibwa Kasibante nga gulina emirandira emingi egiba gyetuumye awamu ne gikola akanywa ne ginywera mu ttaka nga kuno abantu kwe baava okulowooza nti osobola okugusibako ente.
KIBOWA:
Linnya eritegeeza okusiba. Lituumwa abasajja Abenvubu nga liva ku muddo oguyitibwa ekibowabowa nga gwezingirira ku miti ne guba nga ogugisibye. Kibowabowa kirabika kiva mu Lunyoro kubanga bano okusiba bakuyita kuboha.
BAKKA NE NABAKKA:
Bano beddira Ffumbe ng’amannya gava ku lusozi okuli obutaka bwabwe oluyitibwa Bakka, olusangibwa mu Busiro. Erinnya Bakka liviira ddala ku Lutalo wakati wa Ssekabaka Kagulu Tebucwereke ne baganda be Kikulwe ne Mawanda. Abalangira bano lumu baali badduka obukambwe bwa Kagulu ne basisinkana omusajja Mawuuba ow’Emmamba e Busunju ne bakola eggye okudda okulwanyisa Kagulu kyokka baba bajja okulwana ne batandika okukaayana ng’abamu bagamba bayite waggulu ku lusozi ate abalala nga bagamba baluyite bbali.Olusozi luno kwe baawakanira baalutuuma Ssewampaka era baaluyita waggulu olwo bwe baali bakkirira Kagulu ne basajja be kwe kubalaba era ne bagamba nti ‘balabe bakka’. Wano we wava erinnya bakka eryaweebwa olusozi era erituumibwa Abeffumbe.
NDAGIRE:
Lino linnya ly’abawala nga liva mu kika ky’omutuba gwe bayita endagire, mwe bakola embugo.
BBANDA:
Litera kutuumibwa basajja Ab’Enkima nga liva mu bigambo 'bbanda balogo' ebitegeeza omuntu atatya balogo.
KASOLO:
Erinnya lino lituumibwa basajja ab’Engeye nga liggwaayo nti Kasolo kamponye. Liviira ddala ku Ssekabaka Ssuuna II eyali omuyizzi kkungwa. Lumu yali ayigga mu bitundu by’e Lugoba, akasolo ne kamuddukako ko ye nti ‘akasolo kamponye’’. Abantu olwakiwulira ne bakituuma akagga mwe yakyogerera ne lifuuka linnya ly’abasajja ab’Engeye.
KASENGE:
Erinnya lino litandikira ku Lutalo lwa Bemba Musota ne Kintu. Bemba Musota yagenda ne mugandawe Nambigirwa ew’omulubaale abawe eddagala erigoba Kintu ku bukulu. Omulubaale yabatwala n’abalagulira mu kasenge ke ng’atya abantu okumulaba ng’ayogera n’abajeemu. Ekyalo kwe yabalagulira kye kyava kituumibwa Kasenge n’erinnya ne litandika okutuumwa mu bantu.
SSEMMENGO:
Erinnya lya basajja abeddira Envubu. Liva ku mmengo (olumu baluyita lubengo) za lubaale Kiwanuka Abenvubu gwe basamirira ezaabeeranga kati we bayita Mengo nga buno bwali butaka bwa Banvubu kyokka ne bavaako nga Kabaka Mwanga II amaze okuzimbako olubiri lwe, ne baggyako n’emmengo za Kiwanuka ne bagenda nazo. Ku mmengo zino kwe baava okutuuma erinnya Ssemmengo.


text:
Omulabirizi we Namirembe Wilberforce Kityo Luwalira, asabye abakkiriza bonna okwongera okusabira obwakabaka ne Uuganda yonna, mu kiseera kino nga Nnyininsi Ssaabasajja Kabaka Ronald Muwenda Mutebi II awezezza emyaka 67.
Asabye Katonda okwongera okumutebusa emitego gyonna n’okumuwa obulamu obulungi.
Mu ngeri yeemu Omulabirizi Luwalira era ategezezza nti obulabirizi bwakukunganira e Namugongo nga 24 omwezi guno mu kusaba okwenjawulo, okuwanjagira Omutonzi eggwanga lyonna lisobole okuyita mu muyaga gw’ebikolobero ebirisaanikidde.
Asabidde eggwanga okuvvuunuka ebikolwa by’obutemu naddala obwebijambiya, n’okulwanagana okusitudde enkundi mu bendobendo lye Karamoja, okutulugunya abasibe nabantu baabulijjo nebirala ebizeemu okweyoleka mu ggwanga.
Bino bibadde mu bubakabwe bwaweerezza eggwanga,mu kwetegekera okujaguza paasika.
Omulabirizi Luwalira agambye nti ebikolwa bino bisaanidde okulwanyisibwa ennyo, saako ebizibu ebirala okuli enkayana ku ttaka,okwewanika kw’ebbeeyi y’ebintu, emisolo, olutalo lwe Russia ne Ukraine, n’olutalo lw’e Congo oluviiriddeko abaayo okuddukira e Uganda.
Omulabirizi ayogedde nekukizibu ky’omuliro ogukwata amasomero, obutale n’ebitundu ebirala, ssonga nabamu abakwatibwa mu bumenyi bwamateeka ate basigala bayinayina, ekireesewo ebiwundu bingi eri abantu baabulijjo.
Bishop Luwalira era mwenyamivu nti ensangi zino obubbi bwebintu kwa kyere nnyo, ssonga nebikolwa ebyobutemu bikolebwa mu lujjudde awatali kutya kwonna.
Agambye nti waliwo essuubi nti ng’abakkiriza balindirira amazuukira ga yesu,abantu abenyigira mu bikolwa ebyo bakwekuba mu kifuba benenye, era bazuukire wamu n’omwana wa Katonda.


text:
Omusasi Kiyimba Bruno
Kiyimba.bruno@gmail.com
Nga omuganda bwagamba nti ekijja omanyi kinyaga bitono, ne William Blick oluwangudde obukulembeze bwa Uganda Olympics Committee [U.O.C] nalabula banne nti Natioal Council of Sports [N.C.S] si bwebuzibu naye abagikolamu bebalina obuzibu.
Bino biddiridde N.C.S okuvayo neyimiriza okulonda kwa U.O.C nga egamba nti mukulonda kuno mukyalimu amavuunya ageetaga okutereeza.
Zubairi Galiwango nga ono yemukungu wa N.C.S yalabikira ku terefayina nemikutu egyenjawulo nga alaga nga N.C.S bwetakiriziganya na kulonda kuno okuleka nga bamaze okwetereeza.
Mukulonda kuno okwabadde kukitebe kya U.O.C e Lugogo,Blick yasobodde okumegga omukungu Wekibiina ekulembera omupiira mu gwanga ekya F.U.F.A nenkoona nenywa bweyayodde obululu bwonna obutalekerayo munne yadde.
Ekyewunyisa mukulonda kuno nti buli mukungu wa F.u.f.a eyesimbawo ukulonda kuno teyasobola kufunayo wadde akalulu nakamu bwekati.
Mubano mulimu Dennis Mbidde [ono nga yesimbawo bu bwa pulesidenti],Dr Bernard Partick Ogwel [ono yali ayagala kifo kya mukungu wakakiiko], Hilary Kimbugwe [ono difiri wamupiira eyawumula era yal ayagala kya sabawandiisi]
Do you have a story in your community or an opinion to share with us: Email us at editorial@watchdoguganda.com


text:
Kooti ejulirwamu ejunguludde ensala ya kooti enkulu e Mubende eyali esazizaamu obuwanguzi bwa Joyce Bagala Ntwatwa ng’omubaka omukyala owa Mityana.
Abalamuzi Geoffrey Kiryabwire,Stephen Musota ne Christopher Gashirabake bebasazizaamu ensala y’omulamuzi Emmanuel Baguma owa kooti enkulu e Mubende, eyali asazeewo Bagala aggibwe mu parliament ng’agamba nti abaali bakuuma akalulu ke baagulirira abalonzi.
Ensala y’omulamuzi Baguma gyeyawa nga 22 October,2021, yasinziira ku mpaaba ya munna NRM era minister w’ebyettaka Judith Nabakooba bwebaali bafuganya ne Bagala.
Wabula kooti ejulirwamu etegezezza nti mu mpaaba ya minister Nabakooba, yalemererwa okuleeta obujulizi obukakasa nti ddala Joyce Bagala n’abaali bakuuma akalulu ke baagulirira abalonzi nga babawa ensimbi enkalu.
Omubaka Joyce Bagala ne munnamateeka we lord mayor Erias Lukwago basanyukidde ensala ya kooti, nebategeeza kati ye ssaawa omubaka okussa essira kukuweereza abantu b’e Mityana.


text:
Kampuni ya Google erangiridde nga olulimi Oluganda bweruli olumu ku nnimi 24 ezigattiddwa ku kibanja kino nga kati kisoboka okukyuusa n’ okuzivuunula ebiwandiiko okuva mu nnimi endala nga ku zino 10 ziri ku Ssemazinga Africa.
Eyakuliddemu omulimu guno, omunoonyereza Isaac Caswell yategeezezza omukutu gwa BBC nti bagadde okugaziya empeereza yabwe mu bitundu bino era kino tebakikoze ku mutimbagano guno gwokka nemu Tekinologiya okutwalira awamu.
Omukugu Caswell agamba nti buli kimu kiyinza obutabeera kituufu kikumi ku kikumu naye abantu balina okutunuulira obuwanguzi obunene obutuukiddwako kuba eno ntandikwa nnungi.
Kino kitegeeza nti omuntu kati asobola okuteeka ekigambo kyona okuva mu nnimi ezisoba mu 100 eziri ku kibanja kino nafuna kyekitegeeza mu Luganda nga akozesa ‘Google Translate’.
Ennimi endala ezigattiddwa ku mukutu guno kuliko; olubambara olwogerwa e Mali, Ewe e Ghana ne Togo, Krio olwa Sierra Leone, Lingala olwa Congo ne Central African Republic, Oromo olwogerwa mu Ethiopia, Sepedi, Tsonga e South Africa ne Tigrinya olwa Ethiopia ne Eriteria awamu n’ennimi endala.
Ennimi za Africa ezibadde ku mukutu guno kuliko Amharic, Hausa nolwa Somali.
Okusinziira ku kunoonyereza aba Google kwebakoze kyazuuliddwa nti Oluganda lwogerwa abantu abawera obukadde 20 mu Uganda ne Rwanda.


text:
Bya Kato Denis
Ministry yébyobulamu ekkirizza eddagala ekika kya Fludora Fusion erifuuyira ensiri likozesebwe mu Uganda, mu kaweefube wÓkulwanyisa omusujja oguleetebwa ensiri.
Eddagala lino likoleddwa kampuni ya Quality Chemicals Limited nga eyambibwaako bannamukago aba Bayer.
Ligenda kuba likozesebwa okufuuyira ensiri munda mu bizimbe, omuli amasomero, amalwaliro,Hotel, Malls ,Arcades , enyumba zóbwananyini nébifo omukunganirwa abantu,era nga lyakufuuyirwa munda mu bizimbe mwokka.
Omukolo ogw’okulitongoza guyindidde ku Skyz Hotel e Naggulu.
Dr Daniel Kyabayinze akulira ebyobulamu mu ministry yébyobulamu ,agambye eddagala lino limaze okugezesebwa mu district 12 eziri mu bukiika kkono bwa Uganda, era nga lyakukendeeza ku muwendo gwabantu abatawaanyizibwa ensiri naddala abaana abato.
Dr Kyabayinze asabye abasuubuzi kinoomu námakampuni okukwasizaako government okuttukiza kaweefube wÓkufuuyira ensiri nébiwuka ebirala ebireeta endwadde.
Agambye nti buli lunaku abantu abasoba mu 16 bebafa omusujja oguleetebwa ensiri, so nga gugotaanya n’enkulakulana y’eggwanga olw’abantu okumala obudde obungi mu malwaliro na waka nga bajanjaba omusujja.
Baguma George nga yoomu kubakulira kampuni ya Quality Chemicals Limited agambye nti eddagala lino terigenda kutundibwa eri buli muntu, kubanga lyetaaga okukwatibwa obukungi era abagenda okulikozesa bakusookanga kutendekebwa ekimala.
Mungeri yeemu Baguma agambye nti eddagala lino terigenda kumala gatundibwa mu buli kifo olwokwewala abacupuzi.
Eddagala lino lyabulabe singa likwatibwa n’okufuuyirwa mu ngeri enkyamu.
Limala ebbanga lya myezi munaana nga likyakola mu nnyumba oba mu kizimbe mweriba lifuuyiddwa nga litta ensiri.
Lisobola okubeera ery’obulabe singa liyiika mu mazzi ag’okunywa.
Teryonoona butonde bwansi singa abalikozesa bagoberera ebiragiro ebibaweebwa.
Baguma agambye nti bino bye bimu ku byebasinziddeko okusalawo obutamala galitunda eri buli muntu, era abatono abanalikozesa bakusooka kutendekebwa.
Kampuni ya Quality Chemicals akadde konna yakulangirira ebifo werigenda okutundibwa


text:
Amawulire
Abasuubula ebweru basabiddwa okwetanira yinsuwa za wano
Ivan Ssenabulya
November 10th, 2021
Bya Prossy Kisakye,
Ekibiina ekigatta abasuubuzi bómu kamapala ekya Kampala City Traders Association (KACITA) kikwataganye ne kibiina ekitwala kampuni za yinsuwa okusikiriza abasuubuzi okwetanira okukozesa yinsuwa za wano
Kino kidiridde gavt okusaba abasuubuzi ba wano abasuubula emitala wa mayanja okukomya okweyambisa amakampuni ga yinsuwa agabagwira mu byobusuubuzi wabula betanire agawano.
Bwabadde ayogerera mu kulungana lwa basuubula ebweru, akolanga ssentebe wa KCAITA, Thaddeus Musoke, akubiriza abasuubuzi okwetanira yinsuwa za wano kuba nyangu ate zirina obukuumi ku byamaguzi.
Ono agamba nti ekya basuubuzi okwetanira yinsuwa yókumazzi kyakwongera gavt okufuna omusolo oguwera mu kifo kyokuguwa kampuni za bagwira.


text:
Ababaka Baagala Paalimenti Eve mu Luwumula Lwa Besigye
Ensonga y’a Poliisi okwongera okukuumira Dr Kizza Besigye mu maka ge n’okumukugira okwetaaya efuuse Namulanda nga amabeere g’embwa era nga wowulirira bino ababaka bandiva mu luwummula lwebalimu nebakomawo mu paalimenti okugikubaganyaako ebirowoozo.
Kino nno kiddiridde ababaka ba paalimenti abali ku ludda oluvuganya gavumenti ababadde bakulembeddwa omubaka wa Mukono Betty Nambooze Bakireke okusaba ababaka bayitibweyo mu luwummula bateese ku nsonga y’eddembe lya Besigye ely’obuntu lyebagamba nti lirinnyiriddwa nnyo awatali nsonga nnungamu.


text:
Abakozi Ba Univaasite Beesozze Akafubo ne Pulezidenti Museveni
President Yoweri Museveni ng’akozesa obuyinza bwe ng’omukulembeze w’eggwanga alagidde minisitry y’ebyensimbi yekwanyekwanye esasule ebbanja ly’abakozi ba university abali mu keediimo.
President abadde asisinkanye abakozi mu makaage e Ntebe, era agenze okubiyingiramu ng’akeediimo k’abakozi kafuuse ensonga, abakozi bagaanye okuggula university abayizi basome era akeediimo kabadde kakutte mu wiiki ey’okusatu.
Abakozi ba university za gavumenti baasalawo okwediima nga baagala gavumenti ebasasule ensimbi z’ennyongeza ku musaala gwabwe, president ze yabasuubiza omwaka oguwedde.


text:
Abayizi abasoma obusawo mu matendekero ga gavumenti egenjawulo bakonkomalidde mu bibiina, olwokukosebwa kw’abasomesa baabwe abali ku keedimo koobutaddamu kukwata ku nnoni okutuusa nga gavumenti ekoze kunsonga zaabwe omuli neemisaala.
Abayizi mu ssetendekeero okuli Gulu, Makerere, namatendekero amalala ga gavumenti agasomesa ebyobusawo ku mitendera egyenjawulo bebasinze okukosebwa mu mbeera eno, naddala abo abaalina okudamu okusoma okutandika n’olwomukaaga lwa sabiti- ewedde.
Ssetendekero ezimu zaali zaateekawo olw’omukaaga nga 3, abayizi okutandika okudamu okugenda ku matendekeero okwetegekera olusomesa ssonga mu bibiina baakutandika mu butongole ku bbalaza ewedde nga 5.
Wabula byabadde biribityo, bbo abasomesa baabayizi bano abasoma obusawo nebalangirira nti ssibakuddayo mu masomero okusomesa okutuusa nga gavumenti ekoze kunsonga zaabwe essatu zebajiwa okuli emisaala emitoono, banabwe mu matendekero gobwananayini okudamu okuyitibwa ate basasulwe nabo emisaala gyabwe, nokubafunira ebikozesebwa okwetangira okukwatibwa ekirwadde kya Covid 19 nendwadde endala mu malwaliro ebimala.
Ssentebe waba Guild president mu ssetendekero za gavumenti zonna era guild president wa university ye Gulu, Robert Mukembo, ategezezza nti embeera eno eriwo tegenda kusobozesa bayizi kumaliriza misomo gyabwe mukadde keetagisa, nokutuuliramu ebigezo ssonga abayizi bamaze emyezi 6 nga amatendekeero maggale.


text:
1 Samwiri 8
Endagaano Enkadde nʼEndagaano Empya
Abayisirayiri Basaba Kabaka
8 (A)Samwiri bwe yakaddiwa, n’alonda batabani be okuba abalamuzi ba Isirayiri. 2 (B)Erinnya lya mutabani we omukulu ye yali Yoweeri, n’owokubiri nga ye Abiya, ne balamulanga mu Beeruseba. 3 (C)Naye batabani be ne batagoberera mpisa ze, ne bakyama ne banoonya amagoba, ne balya enguzi, era nga tebalamula mu bwenkanya.
4 (D)Awo abakadde bonna aba Isirayiri ne bakuŋŋaana ne bajja eri Samwiri e Laama, 5 (E)ne bamugamba nti, “Laba, okaddiye ne batabani bo tebagoberera mpisa zo, kaakano tulondere kabaka anaatukulemberanga, tubeere ng’amawanga amalala gonna.”
6 (F)Naye bwe baayogera nti, “Tuwe kabaka anaatukulemberanga,” ne kitasanyusa Samwiri. Samwiri n’asaba eri Mukama. 7 (G)Awo Mukama n’agamba Samwiri nti, “Wuliriza ebigambo byonna abantu bye bakugamba. Tebajeemedde ggwe, naye bajeemedde nze nneme kuba kabaka waabwe. 8 Okusinziira ku bikolwa byabwe okuva ku lunaku lwe nabaggya mu Misiri okutuusa ku lunaku lwa leero, bwe banjeemera, ne baweereza bakatonda abalala, nawe bwe batyo bwe bakuyisa. 9 (H)Kaakano bawulirize, naye obalabulire ddala, era obategeeze ebintu byonna kabaka anaabafuga by’alibakola.”
10 Awo Samwiri n’ategeeza abantu abaali bamusaba kabaka, ebigambo byonna Mukama bye yamugamba. 11 (I)N’abagamba nti, “Bino bye bintu kabaka alibafuga by’alibakola: alitwala batabani bammwe n’abafuula abagoba ab’amagaali ge n’abeebagazi ab’embalaasi ze, n’abamu okuddukiranga mu maaso ag’amagaali ge. 12 (J)Abamu ku bo alibafuula abaduumizi b’enkumi, n’abalala n’abafuula abaduumizi b’ataano, n’abalala okumulimiranga ennimiro ze n’okuzikungulanga, n’abalala okuweesanga ebyokulwanyisa n’ebintu eby’amagaali ge. 13 Alitwala bawala bammwe, okumuteekerateekera ebyakaloosa, n’okumufumbiranga, n’okumukoleranga emigaati. 14 (K)Alitwala ennimiro zammwe ennungi, n’ennimiro zammwe ez’emizabbibu n’ez’emizeeyituuni, n’aziwa abaweereza be. 15 Alitwala ekimu eky’ekkumi eky’emmere yammwe ey’empeke, n’eky’ennimiro zammwe ez’emizabbibu, n’akigabira abakungu be n’abaweereza be. 16 Alitwala abaweereza bammwe abasajja n’abaweereza bammwe abakazi, n’abavubuka bammwe abasinga obulungi n’endogoyi, n’abyeddiza. 17 Alitwala ekimu eky’ekkumi ku bisibo byammwe, mmwe n’abafuula abaweereza be. 18 (L)Luliba lumu, mulyekkokkola kabaka wammwe gwe mwerondera, naye Mukama talibafaako ku lunaku olwo.”
19 (M)Naye abantu ne bagaana okuwuliriza Samwiri, ne boogera nti, “Nedda! Twagala kabaka okutufuga, 20 (N)naffe tubeere ng’amawanga amalala gonna, nga tulina kabaka atufuga ayinza okutukulembera n’atulwanira entalo zaffe.”
21 (O)Awo Samwiri bwe yawulira ebigambo byonna eby’abantu, n’abiddiramu Mukama. 22 (P)Mukama n’addamu Samwiri nti, “Bawulirize obalondere kabaka.”
Awo Samwiri n’agamba abantu ba Isirayiri nti, “Buli omu ku mmwe addeyo ewuwe.”
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Ebyabaleevi 3
Endagaano Enkadde nʼEndagaano Empya
Etteeka ery’Ekiweebwayo olw’Emirembe
3 (A)“ ‘Omuntu bw’anaaleetanga ekiweebwayo olw’emirembe eri Mukama, ekiweebwayo ekyo nga kya nte nnume oba nkazi gy’aggye mu kiraalo kye, ente eyo tebeerengako kamogo. 2 (B)Omuntu aleese ekiweebwayo ekyo anaakwatanga omutwe gwakyo n’akittira ku mulyango gwa Weema ya Mukama ey’Okukuŋŋaanirangamu; batabani ba Alooni, bakabona, ne balyoka bamansira omusaayi ku kyoto okukyebungulula. 3 (C)Omu ku bakabona anaggyanga ebintu bino mu kiweebwayo olw’emirembe ekireeteddwa nga kyokeddwa mu muliro, nga kye kiweebwayo eri Mukama; anaawangayo amasavu agabikka ku byenda, n’amasavu gonna agali okumpi n’ebyenda, 4 n’ensigo zombi awamu n’amasavu agaziriko okuliraana ekiwato, n’ekibikka ku kibumba nga biggyibwako wamu n’ensigo. 5 (D)Kale batabani ba Alooni banaabyokeranga kungulu ku kiweebwayo ekyokebwa ekiri ku nku eziri ku muliro ne kivaamu evvumbe eddungi erisanyusa Mukama.
6 (E)“ ‘Omuntu anaggyanga mu kisibo kye ekisolo ekisajja oba ekikazi nga tekiriiko kamogo, n’akiwaayo eri Mukama. 7 (F)Bw’anaaleetanga endiga ento nga kye kiweebwayo kye eri Mukama, 8 (G)anaagikwatanga omutwe gwayo, n’agittira mu maaso ga Weema ya Mukama ey’Okukuŋŋaanirangamu. Kale batabani ba Alooni banaamansiranga omusaayi gwayo ku kyoto n’okukyebunguluza. 9 Mu kiweebwayo olw’emirembe ky’anaaleetanga okuwaayo ng’ekiweebwayo eri Mukama nga kyokebwa mu muliro, anaggyangamu bino n’abiwaayo eri Mukama: anaawangayo amasavu n’omukira gwonna n’amasavu gaagwo, nga gusaliddwako okumpi n’omugongo, n’amasavu agabikka ku byenda, n’amasavu gonna agali okumpi n’ebyenda, 10 n’ensigo zombi awamu n’amasavu agaziriko okuliraana ekiwato, n’ekibikka ku kibumba, nga biggyibwako wamu n’ensigo. 11 (H)Awo kabona anaabyokeranga ku kyoto okubeera ekyokulya ekiweebwayo eri Mukama nga kyokeddwa mu muliro.
12 “ ‘Ekiweebwayo kye bwe kinaabanga embuzi, anaagiwangayo ng’ekiweebwayo eri Mukama; 13 (I)anaagikwatanga omutwe gwayo, n’agittira mu maaso ga Weema ya Mukama ey’Okukuŋŋaanirangamu. Kale batabani ba Alooni banaamansiranga omusaayi gwayo ku kyoto n’okukyebunguluza. 14 Awo anaawangayo ekiweebwayo eri Mukama ekyokeddwa mu muliro ng’akiggya okwo: amasavu agabikka ebyenda, n’amasavu gonna agaliraanye ebyenda, 15 n’ensigo zombi n’amasavu agaziriko okuliraana ekiwato, n’ekibikka ku kibumba nga biggyibwako wamu n’ensigo. 16 (J)Awo kabona anaabyokeranga ku kyoto okubeera ekyokulya ekiweebwayo nga kyokebwa mu muliro okuvaamu evvumbe eddungi erisanyusa Mukama. Amasavu gonna ganaabanga ga Mukama.
17 (K)“ ‘Ekintu kino kinaabeeranga etteeka ery’ebiro byonna okuyita mu mirembe eginaagendanga giddiriragana mu bifo byonna gye munaabeeranga. Temulyanga masavu wadde omusaayi.’ ”
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Omukulembeze wa Rwanda Paul Kagame akyakalambidde ku byókuggula ensalo zéggwanga lye ne Uganda, ngágamba nti abannyarwanda abayingira mu Uganda bakyagenda mu maaso nókutulugunyizibwa, ekiraga nti Uganda ekyalina akakuku kanene ku ggwanga lye.
Kagame asinzidde ku mukutu ogwa Aljazeera, nagamba nti wadde nga wabaddewo enteeseganya emyaka egiyise zebabaddemu ne mukulu munne owa Uganda Gen. Yoweri Kaguta Museven, tewanabaawo ssuubi lyakutuuka kukukkaanya, era nti abanyarwanda abayingira mu Uganda bayisibwa bubi so nga bannauganda abagenda mu Rwanda bbo tebalina kibakolebwako.
Kagame agambye nti ngébyo byonna bikyagenda mu maaso, simwetegefu kuggulawo nsalo wadde ngébyóbusuubuzi wakati wénsi zombi bikoseddwa.
Minister wa Uganda akola ku nsonga zénsi endala Okello Olyemu ategezezza nti CBS agambye nti gavumenti ya Uganda yo ekyalina esuubi nti enteeseganya zakugenda mu maaso buli ludda lwongere okutegeera lunaalwo, batuuke ku nzikiriziganya.
Wasigaddeyo emyezi esatu okuwera emyaka esatu bukyanga Rwanda eggala nsalo ye Katuna nga 27.02.2019, bweyategeeza kwolwo nti egenda kuddabirizibwa, era emmotoka ezitambuza ebyamaguzi zaalagirwa okukozesa ensalo ye Mirama hills e Ntungamo ne Kyanika e Kisoro, ekyaleetawo akalippagano kébidduka okumala ekiseera, wabula oluvannyuma nazo zaamala neziggalibwawo.
Rwanda yalabula bannansi baayo abayingira Uganda okubeera abegendereza,nga gavumneti yaayo erumiriza Uganda okukwata bannansi baayo nebaggalira mu bifo ebitamanyiddwa.
Okuva olwo enteeseganya ezenjawulo zibadde zituuzibwa wakati wa president Yoweri Kaguta Museven owa Uganda ne Paul Kagame owa Rwanda nga zikubirizibwa president wa Angola Joao Lourenco nówa DRC Felix Tshisekedi, nénteesaganya endala ezibadde zikolebwa abakungu abamadaala agawansi abakwatibwako ensonga.
Wabula nókutuusa kati tewali kalungi kavuddemu.


text:
Ekibiina ekiddukanya omupiira mu Uganda ekya FUFA kirangiridde abazannyi 3 ebenkomeredde abagenda okuvuganya ku ngule y’omukazi asinze okucanga endiba omwaka guno 2021.
Abazannyi bano ye Daisy Nakaziro ne Fazila Ikwaput aba club ya Lady Doves ne Fauzia Najjemba owa club ya Kampala Queens.
Olukalala lubaddeko abazannyi 5, aba biri basuuliddwa okuli Joan Naggayi owa club ya She Maroons ne Margret Kunihira owa club ya Kawempe Muslim.
Okulangirira omuwanguzi kwa kuberawo nga 4 December ku Speke Resort e Munyonyo, era omuwanguzi wa kwewangulira emmotoka kapyata.
Eno egenda kubeera ngule ya mukaaga nga FUFA esiima abantu abakoze obulungi mu muzannyo gwómupiira okuli omusajja asinze banne, omukommonsi wa firimbi asinze, omutendesi, tiimu nábalala.
Omwaka oguwedde 2020 emikolo tegyategekebwa olwékirwadde kya covid 19 ekyali kikudde ejjembe nómuggalo. Juliet Nalukenge yákyalina engule yómukyala eyasinga banne mu 2019.


text:
Wofiisi ya Kaliisoliiso wa government aweereddwa emyezi esatu gyokka, anoonyereze nsimbi nevvulugu yenna eyetobese mu nteekateeka y’okunonyereza n’okukola eddagala eriwonya ekirwadde kya Covid19, eryawomwamu omutwe minister wa science ne technology Dr.Monica Musenero.
Akakiiko ka parliament akaali kanonyereza ku nsonga zino, mu alipoota yaako gyekaayanjulira parliament wiiki ewedde, kakizuula nti ekitongole ki PRESIDE ekyakwasibw omulimu ogwo tekirina tteeka lyonna mwekikolera.
Ekitongole kya PRESIDE tekirina mbalirira yonna ey’ensimbi ezizze zikiweebwa okuva mu government, songa n’abakozi abamu kubbo baaluganda lwa Dr Musenero.
Akakiiko era kakizuula nti ekitongole ki PRESIDE ensimbi zekifuna, Dr. musenero yeyamanyanga yekka engeri bwezisaasaanyizibwa, ng’omukulembeze waakyo ate nga muwabuzi w’omukulembeze weggwanga ku ndwadde enkambwe.
Akakiiko kano kaasaba parliament eragire ekitongole kino ki PRESIDE kijjibweewo, emirimu gyakyo gisindiikibwe mu kitongole ky’eggwanga ekinonyereza ki National Research and Innovation.
Parliament enkya yaleero, ekubaganyiza ebirowoozo ku alipoota eno, abamu ku babaka okubadde Asuman Basalirwa owa Bugiri Municipality, Geofrey Ekanya owa Tororo North, webasabidde parliament eragire kaliisoliiso wa gavument enonyereze ku nsimbi zino, nenkola yemirimu gyonna egikolebwa mu kukola eddagala lya Covid 19.
Ababaka abalala okubadde Sarah Opendi omubaka omukyala owa district ye Tororo nabalala basabye nti Dr Monica Musenero yettike omugugu avunaanibwe olwa vvulugu anokodwaayo mu alipoota avunaanibwe kubanga yakulira ekitongole era yavunaanyibwa ne ku sente ezikiwebwa.
Akulira Oludda oluvuganya government mu parliament Mathias Mpuuga Nsamba awabudde parliament nti eyimirize ensimbi ezibadde zigenda okuteekebwa mu kunonyereza n’okukola eddagala eryogerwako.
Mu mwaka ogujja 2022/2023 enteekateeka eno eriko omutemwa.ogwassibwawo mu kunoonyereza ku ddagala lya Covid 19, nagamba nti zigende mu nteekateeka endala , kubanga okusinziira ku vvulugu anokoddwayo nazo zandiriibwa ng’ezo ezaasooka.
Dr. Musenero abuulidde palament nti emyaka mingi azze alwanagana n’endwadde enkambwe, okuli Ebola, Marburg, Cholera, Hepatitis ne Yellow fever nendala, nagamba nti ssikirungi okumuliisa sente kubanga bimwononedde nnyo erinnya.
Yetonze nasaba nti bwaba alina gweyanyiiza mu nkola ye ey’emirimu, bamusonyiwe naye wakugenda mu maaso okutumbula science n’obuyiiya.
Omubaka Yonna Musinguzi eyali yalaalika nti wakwanjula ekiteeso , minister Musenero agobwe ,talabiseeko n’ekiteeso kye tekyanjuddwa.
Omumyuka ow’okusatu owa Ssaabaminister w’eggwanga Hajjat Rukiya Nakadaama, kulwa government agambye nti bagenda kwetegereza alipoota eno, ebinaaba bisaliddwawo bijja kutegeezebwa parliament.